Správa

 o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky 
za rok 2010

Úvod

Správa Úradu jadrového dozoru Slovenskej republiky (ďalej len „ÚJD SR“) za rok 2010 je spracovaná podľa zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a podáva súhrnnú informáciu o činnosti ÚJD SR a o hodnotení a kontrole stavu jadrovej bezpečnosti jadrových zariadení na území Slovenskej republiky (ďalej len „SR“) za rok 2010. 
ÚJD SR vykonáva podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a atómového zákona štátny dozor v oblasti využívania jadrovej energie a bezpečného nakladania s vyhoretým jadrovým palivom a rádioaktívnymi odpadmi, pri fyzickej ochrane jadrových materiálov, pri havarijnom plánovaní v SR pre prípad radiačného ohrozenia a zabezpečuje plnenie povinností vyplývajúcich z medzinárodných zmlúv a dohôd v oblasti mierového využívania jadrovej energie. 

1.	Výkon dozoru

Výkon dozoru nad jadrovou bezpečnosťou sa realizuje v nasledovných hlavných oblastiach:

•	legislatíva, 
•	vydávanie povolení, 
•	posudzovanie a hodnotenie bezpečnostnej dokumentácie, 
•	kontrolná/inšpekčná činnosť v jadrových zariadeniach a vynucovanie práva.

Hlavnými dozorovanými subjektmi sú držitelia povolení na stavbu, uvádzanie do prevádzky, prevádzku a etapu vyraďovania jadrových zariadení. V SR môžeme jadrové zariadenia (ďalej len „JZ“) rozdeliť na: 

Atómové elektrárne ( ďalej len „AE“):
•	Atómové elektrárne Bohunice V-2 (ďalej len „AE Bohunice V-2“), dva bloky v prevádzke,
•	Atómové elektrárne Mochovce 1,2 (ďalej len „AE Mochovce 1,2“), dva bloky v prevádzke,
•	Atómové elektrárne Mochovce, 3,4 (ďalej len „AE Mochovce 3,4“), dva bloky vo výstavbe,
•	Atómové elektrárne Bohunice V-1 (ďalej len „AE Bohunice V-1“), 1. blok v roku 2006 ukončil prevádzku a je momentálne v režime 8 (t. j. žiadne jadrové palivo sa na 1. bloku už nenachádza), 2. blok v roku 2008 ukončil prevádzku na výkonovej úrovni, a v roku 2010 bol vo fáze ukončovania prevádzky pred vyraďovaním. Blok bol v režime 7, palivo z reaktora bolo vyvezené do bazénu skladovania.
•	Atómová elektráreň A-1, vo vyraďovaní (ďalej len „AE Bohunice A-1“)

a iné jadrové zariadenia (ďalej len „iné“ JZ):
•	Medzisklad vyhoretého jadrového paliva,
•	Technológie na spracovanie a úpravu rádioaktívnych odpadov,
•	Finálne spracovanie kvapalných rádioaktívnych odpadov,
•	Republikové úložisko rádioaktívnych odpadov,
•	Experimentálna bitúmenačná linka,
•	Experimentálna spaľovňa rádioaktívnych odpadov.

1.1.	Legislatívna činnosť

ÚJD SR v rámci legislatívnych činností sústredil svoju činnosť v roku 2010 do viacerých meritórnych legislatívnych oblastí.
Ako svoju prioritnú úlohu si stanovil novelizáciu atómového zákona. Potreba uvedenej  novelizácie pramenila najmä z dôvodu dôslednej transpozície smernice Rady 2009/71/Euratom z 25. 6. 2009, ktorou sa zriaďuje rámec Spoločenstva pre jadrovú bezpečnosť jadrových zariadení, ako aj implementácie požiadaviek združenia západoeurópskych jadrových dozorov - WENRA. V tomto smere ide aj o plnenie úlohy B.3. uznesenia vlády 610/2009, ktoré ukladá predsedníčke ÚJD SR vypracovať novelu atómového zákona do 31. 12. 2011.  Podľa čl. 10 smernice sú členské štáty Európskej únie (ďalej len „EÚ“)  povinné uviesť do účinnosti zákony, iné právne predpisy alebo správne opatrenia potrebné na dosiahnutie súladu s touto smernicou a to v termíne do 22. 7. 2011, a bezodkladne o tom informovať Európsku komisiu (ďalej len „EK“). K návrhu novely atómového zákona sa uskutočnilo medzirezortné pripomienkové konanie ako aj rozporové konanie so zainteresovanými subjektmi. 
Okrem spomínanej novely atómového zákona z titulu transpozície smernice, ÚJD SR v prvých mesiacoch roku 2010 pokračoval na prácach z roku 2009 k predošlej novele atómového zákona. Danú novelu obhajoval v príslušných výboroch Národnej rady Slovenskej republiky (ďalej len ,,NR SR“) a po schválení v  NR SR. NR SR  prijala zákon č. 120/2010 Z. z. s účinnosťou od 1. 5. 2010. Novelizácia atómového zákona bola nevyhnutná predovšetkým z dôvodu zvýšenia fyzickej ochrany objektov JZ (identifikácia na základe  biometrických údajov, uchovávanie údajov poskytnutých pri vstupe a výstupe z objektu), zvýšenia finančných príspevkov držiteľov povolení na výkon štátneho dozoru nad jadrovou bezpečnosťou, ako aj z dôvodu prechodu SR na menu euro.
Druhou úlohou v rámci legislatívnej činnosti bolo plnenie úlohy C.1. uznesenia vlády Slovenskej republiky č. 880 z 3. 12. 2008, ktorým uložila vláda SR predsedníčke ÚJD SR predložiť na rokovanie vlády návrh zákona o občianskoprávnej zodpovednosti za jadrové škody a o jej finančnom krytí (ďalej len „návrh zákona”). V roku 2010 sa pokračovalo v  tvorbe návrhu zákona. Zámerom daného návrhu zákona bolo vyňať problematiku občianskoprávnej zodpovednosti za jadrové škody z režimu atómového zákona a ustanoviť limity zodpovednosti za jadrovú škodu tak, aby boli v súlade s Viedenským dohovorom. V zmysle stanovenej úlohy sa uskutočňovali od roku 2009 a počas celého roku 2010 legislatívne činnosti, ktorých výsledkom bola finálna podoba návrhu zákona predložená v septembri 2010 na rokovanie Legislatívnej rady vlády SR. Legislatívna rada vlády SR na svojom zasadnutí dňa 2.11. 2010 však  vyjadrila nesúhlas so samostatnou právnou úpravou občianskoprávnej zodpovednosti za jadrové škody v osobitnom zákone, ako aj so samotnou podobou návrhu zákona. Záverom odporučila ÚJD SR návrh zákona dopracovať a zapracovať jeho obsah do atómového zákona a zároveň predložiť na rokovanie vlády návrh na zrušenie úlohy C.1. uznesenia vlády Slovenskej republiky  č. 880 z 3. 12. 2008. 

Paralelne s legislatívnymi prácami na novom atómovom zákone ÚJD SR pripravoval taktiež nové, v niektorých prípadoch len novelizované, právne predpisy nižšej právnej sily (vyhlášky), akceptujúce zmeny v pripravovaných zákonných úpravách ako aj implementujúce požiadavky WENRA, ktoré postačuje zahrnúť v novele vykonávacích predpisov a majú základný rámec v novele atómového zákona.
ÚJD SR aj naďalej pokračoval v prácach na úplne novom atómovom zákone, ktorého finálnu podobu akceptovateľnú pre legislatívny proces, by mal ukončiť v prvej polovici roku 2012. Budú v ňom premietnuté skúsenosti z praktického uplatňovania doterajšieho zákona, záverov WENRA, z medzinárodných dohovorov, odporúčaní Medzinárodnej agentúry pre atómovú energiu ( ďalej len „MAAE“) a Agentúry pre jadrovú energiu pri Organizácii pre hospodársku spoluprácu a rozvoj (ďalej len „OECD/NEA“), ako aj ďalších doterajších poznatkov zozbieraných počas celého pôsobenia ÚJD SR ako ústredného orgánu štátnej správy a zároveň dozorného orgánu nad jadrovou bezpečnosťou. 
ÚJD SR pripravoval aj v roku 2010 viacero bezpečnostných návodov s cieľom napomáhať zabezpečeniu podmienok bezpečného využívania jadrovej energie alebo vykonávania činností súvisiacich s využívaním jadrovej energie.
V roku 2010 obhajoval ÚJD SR spolu s Ministerstvom životného prostredia SR pred Výborom pre súlad s Aarhuským dohovorom v Ženeve (Compliance Committee) licenčný postup pri povoľovaní zmeny stavby pred dokončením AE Mochovce  3,4. Uvedený proces bol otvorený na základe podnetu zo strany mimovládnej organizácie Global 2000 z Rakúska. Do konca roku 2010 výbor nedospel k definitívnemu  záveru, či legislatíva SR je v súlade Aarhuského dohovoru, bol vydaný len návrh nálezu a odporúčaní, ku ktorému sa SR vyjadrila a vydala nesúhlasné stanovisko. Úlohou Výboru pre súlad je preskúmať príslušný podnet, aby sa zainteresovanej zmluvnej strane pomohlo dosiahnuť súlad so  záväzkami, vyplývajúcimi z dohovoru. Mechanizmus revízie súladu s Aarhuským dohovorom je nekonfrontačný, mimosúdny a má odporúčajúci konzultačný charakter (článok 15. Dohovoru).

1.2.	Vydávanie povolení

Na získanie povolenia musí žiadateľ preukázať svoju schopnosť dodržiavať a plniť všetky požiadavky stanovené zákonmi a vyhláškami platnými v SR, obzvlášť požiadavky atómového zákona a vykonávacích vyhlášok ÚJD SR k tomuto zákonu. Žiadateľ musí ďalej preukázať, že JZ  bude, resp. je prevádzkované bezpečne.
Prehľad JZ, ktoré patria dvom najväčším spoločnostiam, držiteľom povolení Slovenským elektrárňam, a. s., (ďalej len SE, a. s.) a  Jadrovej a vyraďovacej spoločnosti, a. s., (ďalej len JAVYS, a. s.) a sú nimi prevádzkované uvádza tabuľka č. 1. 
ÚJD SR ďalej dozoruje a vydáva povolenia aj pre iné právnické osoby –  organizácie, ktoré neprevádzkujú energetické jadrové zariadenia, ale vykonávajú činnosti súvisiace s mierovým využívaním jadrovej energie v súlade s atómovým zákonom. Jedným z predstaviteľov týchto držiteľov povolení je VUJE, a. s., ktorý sa zaoberá odborným výcvikom personálu atómových elektrární, výskumnou, projekčnou a realizačnou činnosťou súvisiacou s JZ a jadrovými materiálmi ( ďalej len „JM“). VUJE, a. s., je tiež majiteľom dvoch experimentálnych JZ, ktoré v súčasnosti sú vo fáze vyraďovania – bitúmenačná linka a  spaľovňa rádioaktívnych odpadov.

Tab. č. 1  JZ v SR a ich prevádzkovatelia 
Prevádzkovateľ	Lokalita Bohunice	Lokalita Mochovce	
SE, a. s.
	Atómová elektráreň V-2	Atómová elektráreň Mochovce 1. a 2. blok 	
	 	Atómová elektráreň Mochovce  3. a 4. blok - vo výstavbe 	
JAVYS, a. s.

 	Atómová elektráreň V-1
-  ukončená výkonová prevádzka

Atómová elektráreň A-1

Medzisklad vyhoretého jadrového paliva

Technológie na spracovanie rádioaktívnych odpadov	Finálne spracovanie kvapalných rádioaktívnych odpadov

Republikové úložisko rádioaktívnych odpadov

1.3.	Posudzovacia a hodnotiaca činnosť

Jadrová bezpečnosť JZ sa preukazuje bezpečnostnou dokumentáciou ktorá preukazuje, že jeho systémy a zariadenia sú schopné pracovať bezpečne a spoľahlivo, a to počas normálnej aj mimoriadnej prevádzky, a že vplyv JZ na zamestnancov, obyvateľstvo, životné prostredie, ako aj na majetok je na akceptovateľnej úrovni. 
V roku 2010 ÚJD SR posudzoval a hodnotil bezpečnostnú dokumentáciu súvisiacu najmä s:
•	periodickým hodnotením bezpečnosti 1. a 2. bloku AE Mochovce,
•	zvyšovaním výkonu 3. bloku AE Bohunice V-2,
•	s výstavbou AE Mochovce 3,4,
•	realizáciou zmien na vybraných zariadeniach,
•	stavebnými konaniami na JZ,
•	dokumentáciou projektových zmien v zmysle atómového zákona
•	zmenami dokumentácie posúdenej alebo schválenej ÚJD SR v zmysle atómového zákona,
•	dokumentáciou zabezpečovania kvality a systémami kvality, 
•	limitami a podmienkami bezpečnej prevádzky a bezpečného vyraďovania, 
•	dokumentáciou súvisiacou s havarijným plánovaním, 
•	prípravou vybraných zamestnancov a odborne spôsobilých zamestnancov držiteľov povolení,
•	organizačnými zmenami držiteľov povolení,
•	rekonštrukciou systému fyzickej ochrany AKOBOJE  JZ v areáli Bohunice,
•	plánmi fyzickej ochrany prevádzkovaných JZ,
•	predbežným plánom fyzickej ochrany AE Mochovce 3, 4,
•	prepravou jadrových materiálov  a rádioaktívnych odpadov z JZ ,
•	plánom II. etapy vyraďovania AE A-1 Bohunice
•	nakladaním s rádioaktívnym odpadom (ďalej len „RAO“) v AE Bohunice A-1.

Súčasťou vydaných rozhodnutí na realizáciu projektových zmien JZ bolo stanovenie podmienok na overovanie a testovanie nových inštalovaných systémov pred ich uvedením do trvalej prevádzky.
V súvislosti s pokračovaním výstavby 3.a 4. bloku elektrárne Mochovce ÚJD SR v roku 2010 posudzoval najmä dokumentáciu systému kvality a požiadaviek na kvalitu vybraných zariadení v zmysle vyhlášok ÚJD SR č. 50/2006 Z.z. a č. 56/2006 Z. z., sa prejavilo na počte rozhodnutí vydaných pre toto JZ. Nárast počtu rozhodnutí vydaných ÚJD SR v roku 2010 je evidentný z obr. č.1.

Tab. č. 2  Počet rozhodnutí ÚJD SR vydaných v roku 2010
Organizácia / Jadrové zariadenie
	Prevádzka
	
Projektové zmeny 
(PZ)
	
Zabezpečenie kvality (QA)
	PZ + QA
	Stavebný úrad
	Iné
	Spolu
	
SE, a. s.	2	0	6	0	0	12	20	
SE, a. s. AE Bohunice V-2 	32	3	9	0	5	22	71	
SE, a. s. AE Mochovce 1,2	11	13	11	0	1	37	73	
SE, a. s. AE Mochovce 3,4	0	0	160	0	5	37	202	
JAVYS, a. s.	22	1	12	0	7	55	97	
VÚJE, a. s.	4	0	2	0	0	29	35	
Ostatné organizácie	0	0	0	0	0	17	17	
Spolu	71	17	200	0	18	209	515	

Obr. č. 1 Celkový počet rozhodnutí ÚJD SR vydaných v rokoch 2001-2010

1.4.	Inšpekčná činnosť a vynucovanie práva

1.4.1.	Inšpekčná činnosť
Inšpekčnú činnosť (ďalej len „IČ“) vykonávajú inšpektori jadrovej bezpečnosti ÚJD SR. Pre výkon inšpekcií inšpektormi jadrovej bezpečnosti je odsúhlasená interná smernica ÚJD SR „Inšpekčná činnosť ÚJD SR“. Smernica určuje jednotný postup pri inšpekciách, pri spracovaní a vyhodnocovaní ročného inšpekčného plánu. Inšpekčný plán stanovuje harmonogram plánovaných kontrol u držiteľov povolení a súhlasov vydaných ÚJD SR a je zostavený tak, aby bolo možné vykonávať priebežné a systematické hodnotenie dodržiavania legislatívnych požiadaviek. Spracúva sa na obdobie jedného roka, ako príkaz predsedníčky. Okrem plánovaných kontrol vykonávajú inšpektori jadrovej bezpečnosti aj neplánované kontroly formou špeciálnych alebo tímových kontrol. Tieto kontroly sú vyvolané stavom na JZ (napr. etapy spúšťania JZ) alebo prevádzkovými udalosťami na JZ. ÚJD SR nimi reaguje na vzniknutú situáciu na JZ. Medzi neplánované kontroly sa radia aj inšpekcie MAAE v oblasti evidencie JM, ktorých termín je úradu a príslušnému držiteľovi povolenia ohlásený až bezprostredne pred vykonaním samotnej kontroly.
Inšpekcie sa vykonávajú podľa inšpekčných postupov, ktoré sú súčasťou Inšpekčného manuálu ÚJD SR. Pre IČ, na ktoré nie sú vypracované inšpekčné postupy sa spracúvajú individuálne postupy inšpekcie.
V roku 2010 bolo vykonaných 171 inšpekcií, z toho 151 skončilo záznamom a 20 formou protokolu. Rozdelenie inšpekcií je uvedené v tabuľke č.3.

Tab.č. 3 Prehľad vykonaných inšpekcií ÚJD SR členených podľa prevádzkujúcich organizácií 
	Tímové	Špeciálne	Rutinné	Neplánované	Spolu	
 AE Bohunice V-1 	4	11	4	2	21	
AE Bohunice V-2 	10	14	4	6	34	
AE Mochovce 1,2	9	15	4	4	32	
 AE Mochovce 3,4	1	4	1	0	6	
JAVYS, a. s. VYZ1)	4	15	4	1	24	
VUJE, a.s.	0	4	0	0	4	
Preprava JM a RAO	0	3	0	5	8	
Kontrola a evidencia JM	0	22	0	18	40	
Ostatné inšpekcie	0	2	0	0	2	
Spolu	28	90	17	36	171	
Pozn.:
1)  Do divízie VYZ spoločnosti JAVYS, a.s., patria nasledujúce JZ:
-	AE A-1Bohunice
-	Finálne spracovanie kvapalných rádioaktívnych odpadov
-	Medzisklad vyhoretého jadrového paliva
-	Technológie na spracovanie a úpravu rádioaktívnych odpadov
-	Republikové úložisko rádioaktívnych odpadov

1.4.2.	Vynucovanie práva
V prípade, že inšpekčná činnosť preukáže nedostatky v niektorej z dozorovaných oblastí, v protokole z inšpekcie sa držiteľovi povolenia nariadi odstránenie nedostatkov s termínmi ich plnenia. Držiteľ povolenia je potom povinný oznámiť ÚJD SR spôsob a termín odstránenia nedostatku. 
Ak dozorovaný subjekt opatrenia neplní, ako aj v prípade vážneho porušenia legislatívnych požiadaviek alebo schválenej dokumentácie, môže ÚJD SR začať správne konanie, ktorého výsledkom môže byť:  

•	zníženie výkonu alebo pozastavenie prevádzky JZ,
•	uloženie pokuty, 
•	odobratie povolenia alebo súhlasu,
•	odobratie preukazu odbornej spôsobilosti.

ÚJD SR v roku 2010 nezačal žiadne správne konanie vo veci vynucovania práva voči dozorovanému subjektu.

1.5.	Hodnotenie stavu jadrovej bezpečnosti na AE a JZ v Slovenskej republike

1.5.1.	Atómové elektrárne v SR
1.5.1.1.	Prevádzkované atómové elektrárne 
V SR boli v roku 2010 v komerčnej prevádzke 4 bloky AE - 2 bloky v lokalite Bohunice a dva bloky v lokalite Mochovce. 
Dva bloky AE Bohunice V-1 sú odstavené a sú vo fáze ukončovania prevádzky pred konečným vyradením.
a) Atómové elektrárne Bohunice V-1 
Prvý blok AE Bohunice V-1 ukončil výkonovú prevádzku v decembri 2006 a vo februári 2009 prešiel blok do režimu 8, t. j. vyhoreté jadrové palivo ( ďalej len „VJP“) z prvého bloku bolo vyvezené do Medziskladu vyhoreného jadrového paliva (ďalej len „MSVP“). Reaktor a primárny okruh je zmontovaný a je zaplnený čistým kondenzátom. Druhý blok AE Bohunice V-1, odstavený z prevádzky v decembri 2008, v  roku 2010 bol blok v režime 7, t. j. palivo z reaktora bolo vyvezené do bazénu skladovania, ktorý je vedľa reaktora a postupne bolo 300 kaziet umiestnených do MSVP. Na konci roka 2010 bolo v bazéne ešte 13 kusov vyhoretých palivových kaziet.  Reaktor a primárny okruh je zmontovaný a je zaplnený čistým kondenzátom. 
Práce realizované v priebehu roka  boli zamerané na dosiahnutie podmienok na získanie povolenia  na I. etapu vyraďovania AE Bohunice V-1. Zámerom prevádzkovateľa je získať povolenie na vyraďovanie tejto elektrárne v roku 2011. Išlo najmä o postupný odvoz VJP do MSVP a o spracovávanie skladovaných RAO pochádzajúcich z prevádzky tohto JZ. 
Koncom roka 2010 bola na ÚJD SR predložená  žiadosť o povolenie na I. etapu vyraďovania AE V-1 a ÚJD SR v tejto súvislosti zaslal EK notifikáciu podľa článku 37 zmluvy Euratom. 
Kontrolná a hodnotiaca činnosť ÚJD SR bola zameraná na plnenie jednotlivých krokov a úloh vyplývajúcich z dokumentu „Koncepcia ukončovania prevádzky AE Bohunice V-1“.
Počet plánovaných a neplánovaných inšpekcií uskutočnených v priebehu roka na obidvoch blokoch uvádza tab. č. 3. Závažnejšie nedostatky neboli zistené. Počty nálezov v žiadnej zo sledovaných oblastí nevybočili z ustáleného priemeru.

Prevádzkové udalosti 
V roku 2010 nedošlo na AE Bohunice V-1 k žiadnej významnej prevádzkovej udalosti.
Prehľad počtu prevádzkových udalostí v rokoch 2000 až 2010, ktoré podliehajú hláseniu na ÚJD SR a ich kategorizáciu podľa stupnice INES uvádza tabuľka č. 4.
Tab. č. 4 Počet udalostí v AE Bohunice V-1 
Stupnica INES/rok	2000	2001	2002	2003	2004	2005	2006	2007	2008	2009	2010	
mimo stupnice (INES 0)	22	20	28	37	17	8	11	7	4	3	2	
INES 1	0	0	0	0	0	0	0	0	0	0	0	
Spolu	22	20	28	37	17	8	11	7	4	3	2	

Záver:
Na základe výsledkov kontrolnej činnosti a hodnotenia bezpečnostných ukazovateľov ÚJD SR hodnotil prevádzku oboch blokov AE Bohunice V-1 v roku 2010 ako bezpečnú a spoľahlivú

b) Atómová elektráreň Bohunice V-2 
Bloky AE Bohunice V-2, teda 3. a 4. blok   predstavujú v porovnaní s úvodným projektom blokov AE Bohunice V-1 (1. a 2. blok) pred modernizáciou novšiu, z hľadiska jadrovej bezpečnosti výrazne vylepšenú sériu blokov VVER-440.
Táto AE je vybavená kontajmentom schopným zvládnuť havárie až do úrovne roztrhnutia hlavného cirkulačného potrubia bez závažných dopadov na obyvateľstvo a životné prostredie.
Obidva bloky AE Bohunice V-2 pracovali v roku 2010 spoľahlivo podľa požiadaviek energetického dispečingu SR. Okrem štandartného výkonu kontrolnej a hodnotiacej činnosti, spojeného s každodennou prevádzkou AE, sa činnosť ÚJD SR v roku 2010 týkala projektu zvyšovania tepelného výkonu oboch blokov tejto elektrárne. Bola predložená a posúdená dokumentácia, ktorá s takouto zmenou súvisí a následne boli vydané príslušné rozhodnutia. Od roku 2010 sú obidva bloky prevádzkované na zvýšenom tepelnom výkone reaktora 1471 MWt, čo predstavuje zvýšenie o 7% oproti pôvodnému projektovému výkonu. Súčasne prišlo aj k zvýšeniu elektrického výkonu a to v dôsledku zvýšenia tepelného výkonu a zvýšenia účinnosti sekundárneho okruhu na 500 MWe.
Z pohľadu jadrovej bezpečnosti najvýznamnejšou činnosťou prevádzkovateľa v priebehu roku 2010 bolo pokračovanie projektu realizácie opatrení na zmierňovanie následkov tzv. ťažkých havárií. V tejto oblasti sa pozornosť ÚJD SR koncentrovala na posudzovanie predloženej dokumentácie v oblasti riadenia ťažkých havárií. Realizácia tohto projektu prinesie ďalšie zvýšenie bezpečnosti prevádzky oboch blokov AE Bohunice V-2.
V roku 2010 sa na obidvoch blokoch AE Bohunice V-2 v rámci odstávok na výmenu paliva uskutočnili prevádzkové kontroly vybraných zariadení v súlade s ročným programom prevádzkových kontrol. Kontroly hlavných komponentov a potrubných systémov boli vykonané kvalifikovanými systémami nedeštruktívneho skúšania. Výsledky prevádzkových kontrol na oboch blokoch sú priaznivé, kontrolami boli zisťované indikácie, ktoré boli už nájdené pri predchádzajúcich kontrolách, pričom nebol zaznamenaný ich rozvoj. Táto skutočnosť svedčí o správnosti procesu kvalifikácie systémov pre nedeštruktívne skúšanie. 
Prevádzkovateľ zabezpečuje hodnotenie únavovej životnosti hlavných komponentov a potrubných systémov i hodnotenie odolnosti materiálov tlakových nádob reaktorov voči krehkému porušeniu. Z vykonaného hodnotenia na oboch blokoch vyplýva, že ani únavová životnosť, ani výsledky analýz  v oblasti krehnutia tlakových nádob reaktorov nelimitujú životnosť a vytvárajú predpoklad pre dlhodobú prevádzku blokov nad dobu projektovej životnosti. Skúšky tesnosti hermetickej zóny na oboch blokoch preukázali, že tesnosť hermetických priestorov je v súlade s požiadavkami limít a podmienok, je trvale sledovaná a ambiciózny program na odstraňovanie netesností je plnený.

Počet plánovaných a neplánovaných inšpekcií uskutočnených v priebehu roka na obidvoch blokoch AE Bohunice V-2 uvádza tab. č. 3. Závažnejšie nedostatky neboli zistené. Počty nálezov v žiadnej zo sledovaných oblastí nevybočili z ustáleného priemeru. 

Prevádzkové udalosti
Počet a charakter udalostí bol v roku 2010 v rámci obvyklých technických porúch bez osobitnej bezpečnostnej významnosti. 
Udalosti, ktoré sa stali v AE Bohunice V-2, nemali zásadný vplyv na jadrovú bezpečnosť.
Vyskytol sa jeden prípad automatického odstavenia reaktora AO-1 z dôvodu skratu na 6 kV kábli napájacieho čerpadla parogenerátorov a následného zapracovania dištančnej ochrany transformátora vlastnej spotreby a vypnutia blokového 400 kV vypínača.
Prevádzkovateľ vykonal niekoľko preventívnych nápravných opatrení s cieľom predísť opakovaniu sa poruchy podobného charakteru. ÚJD SR vykonal v súvislosti s uvedenou prevádzkovou udalosťou neplánovanú kontrolu.
Prehľad o počte prevádzkových udalostí v rokoch 2000 až 2010, ktoré podliehajú hláseniu na ÚJD SR a ich kategorizácia podľa stupnice INES je uvedený v tabuľke č. 5

Tab. č. 5 Počet udalostí v AE Bohunice V-2 
Stupnica INES/rok	2000	2001	2002	2003	2004	2005	2006	2007	2008	2009	2010	
mimo stupnice/
(INES 0)	21	18	19	22	20	15	17	21	18	13	18	
INES 1	1	0	0	0	1	0	0	0	0	0	0	
Spolu/ Total	22	18	19	22	21	15	17	21	18	13	18	

Záver:
Po zhrnutí výsledkov inšpekcií a na základe sumárneho hodnotenia bezpečnostných ukazovateľov ÚJD SR vyhodnotil prevádzku obidvoch blokov AE Bohunice V-2 v roku 2010 ako spoľahlivú, bez závažných nedostatkov v oblasti jadrovej bezpečnosti.

c) Atómové elektrárne Mochovce 1,2
AE Mochovce, ktorej prevádzkovateľom je spoločnosť SE, a. s., tvoria dva bloky s reaktormi typu VVER 440/V213. Ide o opakovaný projekt elektrárne typu VVER 440/V213, prevádzkovaný v lokalite Bohunice, ďalej modifikovaný vzhľadom na rastúce požiadavky na zvyšovanie úrovne jadrovej bezpečnosti blokov typu VVER a so zohľadnením geologických špecifík lokality. Implementáciou všetkých zmien bola už počas výstavby a pred uvedením do prevádzky dosiahnutá úroveň bezpečnosti, ktorá je plne porovnateľná s blokmi prevádzkovanými v EÚ. Tento typ elektrárne má stavebnú časť hermetickej zóny (tzv. kontainment) dimenzovanú na zvládnutie postulovaných havarijných udalostí až do roztrhnutia hlavného cirkulačného potrubia s obojstranným výtokom chladiva bez závažnejších dopadov na životné prostredie a zdravie obyvateľstva.
Bloky 1, 2 tejto AE pracovali počas roka 2010 na zvýšenom tepelnom výkone 107% Nnom spoľahlivo. V AE Mochovce 1,2 sa v roku 2010 uskutočnili plánované odstavenia blokov na generálne opravy (ďalej len „GO“) a výmenu paliva. Na druhom bloku bola vykonaná rozšírená GO, z reaktora bolo vyvezené palivo, čo umožnilo vykonať nedeštruktívnu kontrolu reaktorovej nádoby, zvarov potrubí primárneho okruhu a trubiek určených parogenerátorov s výsledkom vyhovujúcim ďalšej prevádzke. V priebehu odstávok neboli na zariadeniach oboch blokov zistené také nedostatky, ktoré by si zo strany ÚJD SR vyžadovali prijať mimoriadne opatrenia.
Prevádzkové kontroly boli vykonané v zmysle ročných plánov prevádzkových kontrol, posúdených ÚJD SR. ÚJD SR vykonal kontrolu realizácie prevádzkových kontrol, pričom kontroly boli zamerané na úplnosť splnenia plánovaného rozsahu prevádzkových kontrol a ich dokumentovanie. Pri prevádzkových kontrolách boli potvrdené indikácie, či už opakovane z predchádzajúcich kontrol, ale aj nové, ktoré boli indikované v dôsledku použitia modernejších a citlivejších prístrojov a kvalifikovaných systémov kontroly. Prípustnosť zistených indikácií pre prevádzku bola preukázaná výpočtami a odbornými posudkami. 
Prevádzkovateľ každoročne predkladá ÚJD SR hodnotiace správy o čerpaní životnosti hlavných komponentov a vybraných potrubných trás. Sledované parametre všetkých hodnotených zariadení i stav materiálov tlakových nádob reaktora sú hlboko pod stanovenými limitmi. Na oboch blokoch elektrárne boli vykonané práce na údržbe hermetickej zóny, aby sa udržala vysoká tesnosť priestorov zabraňujúcich úniku rádioaktívnych látok do životného prostredia. Rozšírenú starostlivosť o stav a tesnosť hermetickej zóny oboch blokov vykonáva prevádzkovateľ na základe prevádzkových skúsenosti a analýz v súlade s požiadavkami ÚJD SR.
AE Mochovce 1,2 ukončili v roku 2010 proces periodického hodnotenia bezpečnosti po desiatich rokoch prevádzky. Na základe výsledkov tohto hodnotenia, ktoré ÚJD SR posudzoval, požiadali o vydanie povolenia na prevádzku na obdobie ďalších desiatich rokov. 
Počet plánovaných a neplánovaných inšpekcií uskutočnených v priebehu roka na obidvoch blokoch uvádza tab. č. 3. Počty nálezov v žiadnej zo sledovaných oblastí nevybočili z ustáleného priemeru.

Prevádzkové udalosti
Počet a charakter udalostí bol v roku 2010 v rámci obvyklých technických porúch bez osobitnej významnosti z hľadiska jadrovej bezpečnosti. Udalosti, ktoré sa stali v AE Mochovce 1, 2, nemali zásadný vplyv na jadrovú bezpečnosť.
Na AE Mochovce 1, 2 sa nevyskytol prípad automatického odstavenia reaktora AO-1.

V auguste sa vyskytol prípad porušenia limitov a podmienok bezpečnej prevádzky v dôsledku nesprávne nastavenej elektrickej ochrany čerpadla bórového koncentrátu. Elektrická ochrana čerpadla bola nastavená podľa dokumentácie, ktorá nebola po projektovej zmene v systéme bórového koncentrátu správne aktualizovaná. Prevádzkovateľ vykonal niekoľko preventívnych nápravných opatrení s cieľom predísť opakovaniu sa poruchy podobného charakteru. ÚJD SR vykonal v súvislosti s uvedenou prevádzkovou udalosťou neplánovanú kontrolu, ktorá skončila formou protokolu.

Záver:
Na základe výsledkov kontrolnej a hodnotiacej činnosti ÚJD SR bola vyhodnotená prevádzka AE Mochovce 1,2 v roku 2010 ako bezpečná. Nedostatky, ktoré boli počas inšpekcií zistené, boli odstránené a boli prijaté také nápravné opatrenia, ktoré minimalizujú pravdepodobnosť ich opakovania.

Prehľad o počte prevádzkových udalostí v rokoch 2000 až 2010, ktoré podliehajú hláseniu na ÚJD SR a ich kategorizáciu podľa stupnice INES uvádza tabuľke č. 6.

Tab. č. 6 Počet udalostí v AE Mochovce 1,2 
Stupnica INES/rok	2000	2001	2002	2003	2004	2005	2006	2007	2008	2009	2010	
mimo stupnice/ (INES 0)	56	55	37	32	21	17	24	13	14	34	20	
INES 1	1	2	1	1	1	1	0	2	1	0	1	
Spolu	57	57	38	33	22	18	24	15	15	34	21	

1.5.1.2.	Atómové elektrárne vo výstavbe
V súčasnosti sú v SR rozostavané  AE Mochovce 3, 4, ktorých vlastníkom sú SE, a. s.
	Atómové elektrárne Mochovce 3,4
	AE Mochovce 3,4 tvoria dva rozostavané bloky VVER 440 s reaktormi typu V-213.  V polovici 90. rokov prebiehali konzervačné práce odsúhlasené ÚJD SR. V súčasnosti sa uskutočňujú na stavbe JZ intenzívne práce zamerané na repasie stavebných objektov, konštrukcií a technologických komponentov, ďalej projektové zmeny vyplývajúce zo zvyšovania úrovne jadrovej bezpečnosti elektrárne oproti pôvodnému projektu, a tiež prípravné, projekčné a výrobné činnosti a operácie na hlavných komponentoch a systémoch kontroly a riadenia JZ. 
V priebehu roku 2010 predkladali SE, a.s. na ÚJD SR k posúdeniu a schváleniu najmä dokumentáciu systému kvality súvisiacu s vybranými zariadeniami, ktoré budú súčasťou technológie JZ, v zmysle vyhlášky ÚJD SR č. 56/2006 Z. z., ktorou sa ustanovujú podrobnosti o požiadavkách na dokumentáciu systému kvality držiteľa povolenia, ako aj podrobnosti o požiadavkách na kvalitu jadrových zariadení, podrobnosti o požiadavkách na kvalitu vybraných zariadení a podrobnosti o rozsahu ich schvaľovania. 
ÚJD SR pravidelne kontroloval a hodnotil celkový stav tohto JZ, jeho hlavných komponentov a hlavných technologických celkov a kontroloval aj priebeh prác na stavbe JZ.

1.5.1.3.	Atómové elektrárne vo vyraďovaní
	Atómová elektráreň Bohunice A-1 
	AE Bohunice A-1 s heterogénnym reaktorom na báze tepelných neutrónov s označením KS-150 bola projektovaná na elektrický výkon 143 MW. Ako palivo bol použitý prírodný kovový urán, moderátorom bola ťažká voda (D2O) a chladivom oxid uhličitý (CO2). AE Bohunice A -1 pracovala 4 roky. Definitívne bola odstavená z prevádzky po udalosti v roku 1977 a v roku 1979 vláda rozhodla o vyradení AE z prevádzky. V roku 1995 za začal realizovať projekt vyraďovania zameraný na dosiahnutie radiačne bezpečného stavu, čo pre AE Bohunice A-1 znamenalo ukončenie odvozu VJP, spracovanie, resp. bezpečné uskladnenie prevádzkových RAO, obnovenie stavebných bariér a odizolovanie objektov AE Bohunice A-1, obsahujúcich inventár RAO, od životného prostredia. ÚJD SR v roku 1999 zahrnul uvedené predpoklady do podmienok povolenia na I. etapu vyraďovania. V súčasnosti sú realizované práce súvisiace s II. etapou, ktorej plán je rozvrhnutý na obdobie do roku 2016. Cieľom tejto etapy je vyradenie nepotrebných pôvodných technologických zariadení a odstránenie negatívnych dôsledkov prevádzky AE Bohunice A-1. Ukončenie procesu vyraďovania AE Bohunice A-1 je plánované v roku 2033.
	V roku 2010 boli postupne vydané rozhodnutia na technologické zariadenia, ktoré sa v súčasnosti využívajú na spracovanie a dekontamináciu puzdier dlhodobého skladu. Taktiež úrad rozhodnutím predĺžil uvádzanie linky na spracovanie chrompiku (VICHR) do prevádzky.
	Plánované inšpekcie v AE Bohunice A-1 boli zamerané na kontrolu súladu postupu vyraďovania s podmienkami rozhodnutia ÚJD SR v súvislosti s II. etapou vyraďovania AE Bohunice A-1 z prevádzky a na skladovanie RAO.
	Bola vykonaná jedna neplánovaná inšpekcia, ktorá bola zameraná na kontrolu aktuálneho stavu linky VICHR  a na činnosti súvisiace s nakladaním s rádioaktívnymi kalmi dlhodobého skladu AE Bohunice A-1. 

Záver: 
Vyraďovanie AE Bohunice A-1 prebiehalo v roku 2010 podľa plánu II. etapy vyraďovania

1.5.2.	Iné jadrové zariadenia
1.5.2.1.	Iné jadrové zariadenia v prevádzke

Tab. č. 7  Iné jadrové zariadenia v prevádzke
Jadrové zariadenie	Začiatok prevádzky	Prevádzkovateľ	
Medzisklad vyhoretého jadrového  paliva 	1987 	JAVYS, a. s.	
Technológie pre spracovanie a úpravu RAO	1994 resp. 2002	JAVYS, a. s.	
Republikové úložisko RAO	2001	JAVYS, a. s.	
Finálne spracovanie kvapalných RAO	2007	JAVYS, a. s.	

a) Medzisklad vyhoretého jadrového paliva Jaslovské Bohunice (MSVP)
MSVP Bohunice  slúži na dočasné ukladanie VJP z AE Bohunice V-1, AE Bohunice V-2 a AE Mochovce 1,2  pred jeho transportom do prepracovateľského závodu, alebo trvalým uložením v úložisku. V roku 2010 v MSVP pokračovali práce na realizácii projektu slúžiaceho na kontrolu netesných palivových kaziet, ktoré bude možné upraviť tak, aby bolo ich skladovanie a transport jednoduchšie. V rámci tohto projektu boli uvedené do prevádzky dva moduly inšpekčného stendu – gamaspektrometria a vizuálna kontrola vyhoretých palivových kaziet.
V roku 2010 ÚJD SR posudzoval žiadosť JAVYS, a. s. o vydanie povolenia na ďalšiu prevádzku MSVP. V rámci tohto procesu sa uskutočnilo tiež periodické hodnotenie jadrovej bezpečnosti MSVP. V decembri 2010, po splnení všetkých legislatívnych a technických požiadaviek vydal ÚJD SR povolenie na ďalšiu prevádzku MSVP na 10 rokov.
V priebehu roku 2010 bola hodnotiaca činnosť zameraná na vyhodnotenie stavu prevádzkových kontrol stavebných a technologických častí a systémov MSVP Bohunice a skladovaného VJP. 
V rámci inšpekčnej činnosti sa realizovali dve previerky skladovania VJP v MSVP Bohunice. Cieľom inšpekcií bola kontrola dodržiavania limít a podmienok a prevádzkových predpisov pre obsluhu jednotlivých zariadení. Ani v jednom prípade sa nezistilo porušenie podmienok jadrovej a radiačnej bezpečnosti a prevádzkových predpisov.

Záver: 
Prevádzka MSVP bola v roku 2010 vyhodnotená ako bezpečná a spoľahlivá.
	b) Technológie na spracovanie a úpravu RAO( TSÚ RAO)
	Prevádzkovateľom TSÚ RAO v lokalite Bohunice je JAVYS, a. s. Technológie na spracovanie a úpravu RAO zahrňujú dve bitúmenačné linky, cementačnú linku a Bohunické spracovateľské centrum rádioaktívnych odpadov (ďalej len „BSC RAO“). Bitúmenačné linky, každá s kapacitou 120 l/hod, sú určené na spracovanie rádioaktívnych koncentrátov z prevádzky AE do 200 l sudov, ktoré sa pred ich konečným uložením vkladajú do vlákno – betónových kontajnerov (ďalej len „VBK“). BSC RAO slúži ako ťažiskové zariadenie pre konečnú úpravu RAO pred ich uložením v Republikovom úložisku rádioaktívnych odpadov v Mochovciach (ďalej len „RU RAO“). K spracovaniu a k úprave RAO sa využíva okrem cementácie aj spaľovanie, fragmentácia, vysokotlakové lisovanie a zvyšovanie koncentrácie odparovaním. Výsledné produkty spracovania a úpravy RAO sa vkladajú do VBK, ktoré vyhovujú podmienkam uloženia v RU RAO v Mochovciach. V roku 2009 bol proces uvádzania do prevádzky diskontinuálnej bitúmenačnej linky rozšírený o možnosť fixácie ionexov z AE Bohunice V-1. Po prvý krát v histórii prevádzky bolo vykonané pre toto JZ periodické hodnotenie jadrovej bezpečnosti. Na základe výsledkov periodického hodnotenia počas prevádzky bola ÚJD SR predložená revízia predprevádzkovej bezpečnostnej správy JZ  Technológie na spracovanie a úpravu RAO, ktorá bude podkladom pre vydanie opakovaného povolenia na prevádzku tohto JZ.
	Inšpekcie vykonané v roku 2010 boli zamerané na kontrolu prevádzky jednotlivých spracovateľských liniek, skladovania RAO a pripravenosti TSÚ RAO na vydanie opakovaného povolenia na prevádzku po vykonaní predbežného hodnotenia bezpečnosti.
	 
	Záver: 
	Na základe výsledkov kontrolnej činnosti bola v roku 2010 prevádzka JZ Technológie na spracovanie a úpravu RAO hodnotená ako bezpečná.
	
	c) Republikové úložisko rádioaktívnych odpadov Mochovce (RU RAO)
	RU RAO predstavuje multibariérové úložisko povrchového typu určené na konečné uloženie pevných a spevnených RAO, vznikajúcich pri prevádzke a vyraďovaní AE z prevádzky v SR. Prevádzkovateľom RU RAO v Mochovciach je JAVYS, a. s. Základnou bezpečnostnou požiadavkou na úložisko je, aby pri jeho prevádzke i po jej ukončení, nedošlo k takému úniku rádionuklidov do životného prostredia, ktorý by spôsobil radiačnú expozíciu vyššiu, ako sú hodnoty stanovené platnými zákonnými predpismi. 
	V roku 2010 pokračoval proces prípravy 2. dvojradu úložných boxov na príjem balených foriem RAO a rozšírenia kapacít pre ukladanie veľmi nízko aktívnych RAO. Prevádzkovateľ  RU RAO predložil správu o periodickom hodnotení jadrovej bezpečnosti tohto JZ, ku ktorej ÚJD SR po posúdení pripravil stanovisko. 
	Inšpekčná činnosť v RU RAO bola v roku 2010 zameraná na proces prijímania RAO na úložisko a na kontrolu vlastností zaplnených VBK zo strany prevádzkovateľa úložiska. 

	d) Finálne spracovanie kvapalných RAO, Mochovce (FS KRAO)
	FS KRAO je vo vlastníctve JAVYS, a. s. a slúži k finálnemu spracovaniu kvapalných RAO z prevádzky AE Mochovce do formy vhodnej na uloženie v RÚ RAO. Technológia je zložená z dvoch samostatných procesov a to z bitúmenácie a cementácie.
	Inšpekčná činnosť na FS KRAO bola v roku 2010 zameraná na kontrolu dodržiavania podmienok jadrovej bezpečnosti a požiadaviek dozoru pri nakladaní s RAO a minimalizáciu tvorby RAO. 
	
	Prevádzkové udalosti
	V TSÚ RAO, RU RAO a FS KRAO sa nevyskytli žiadne prevádzkové udalosti s osobitným vplyvom na jadrovú bezpečnosť a zaznamenané udalosti boli klasifikované mimo stupnice INES.
	
	Záver: 
	Na základe výsledkov kontrolnej činnosti je možné prevádzku JZ Technológie na spracovanie a úpravu RAO v roku 2010 hodnotiť ako bezpečnú. Podobne možno ako bezpečnú hodnotiť prevádzku JZ Republikové úložisko rádioaktívnych odpadov Mochovce. bez negatívneho vplyvu na životné prostredie.

1.5.2.2.	 Iné jadrové zariadenia vo vyraďovaní

	Jadrové zariadenia VUJE, a. s.
	Spoločnosť VUJE, a. s., vlastní dve experimentálne JZ – bitúmenačnú linku a spaľovňu RAO. V roku 2010 vydal ÚJD SR povolenie na II. etapu vyraďovania z prevádzky oboch experimentálnych JZ.
	V súvislosti s ukončením I. etapy vyraďovania vykonal ÚJD SR plánovanú  inšpekciu zameranú na porovnanie dosiahnutého konečného stavu oboch JZ s dokumentáciou. 

2.	PÔSOBNOSŤ STAVEBNÉHO ÚRADU

ÚJD SR vykonáva pôsobnosť stavebného úradu podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov pri stavbách JZ a stavbách súvisiacich s JZ nachádzajúcich sa v areáli ohraničenom hranicami JZ. To znamená povoľovanie stavieb, zmien stavieb, udržiavacích prác, vydávanie rozhodnutí o užívaní stavieb, údržbe stavieb a odstraňovaní stavieb.
V roku 2010 boli vydávané najmä rozhodnutia, ktorými bolo povolené trvalé užívanie stavieb. Pre stavby, ktoré sa v rámci modernizácie AE Bohunice V-2 seizmicky zodolnili, boli vydané 4 povolenia na trvalé užívanie. 
Novovzniknutá Jadrová energetická spoločnosť Slovenska, a.s., dostala povolenie na trvalé užívanie zrekonštruovanej administratívnej budovy v areáli  Bohunice.

3.	jadrovÉ materiálY

Dozorné činnosti ÚJD SR v oblasti nakladania s JM zabezpečujú, aby sa JM používali iba na mierové účely a v súlade s povolením ÚJD SR, ktoré vydáva len tým žiadateľom, ktorí preukážu schopnosť nakladať s JM v zmysle platných právnych predpisov a medzinárodných záväzkov SR. Žiadateľ musí najmä zabezpečiť, aby sa JM využívali iba na účel, na ktorý sú určené a aby ich používaním nebolo ohrozené životné prostredie a zdravie ľudí.

3.1.	Evidencia a kontrola jadrových materiálov

ÚJD SR vedie štátny systém evidencie a kontroly JM v zmysle atómového zákona. Účelom štátneho systému evidencie a kontroly JM v SR je zabrániť zneužívaniu JM, a tiež zabrániť nezákonnému nakladaniu s JM, zisťovať ich straty a poskytovať informácie, ktoré by mohli viesť k ich nájdeniu. 
Štátny systém evidencie a kontroly JM v SR vyplynul zo záväzkov, ktorými bola SR viazaná v súvislosti s plnením požiadaviek Zmluvy o nešírení jadrových zbraní a z nej vyplývajúcej dohody s MAAE o uplatnení záruk. Vstup do EÚ znamenal pre SR povinnosť pristúpiť k trilaterálnej zárukovej dohode medzi MAAE, Euratomom a SR a k jej dodatkovému protokolu. Zároveň je SR po vstupe do EÚ povinná plniť požiadavky legislatívy EÚ vyplývajúce zo Zmluvy Euratom a s ňou súvisiacich právnych predpisov.
JM nachádzajúce sa v SR tvoria hlavne čerstvé a vyhoreté jadrové palivo ( ďalej len „ČJP“ a „VJP“) nachádzajúce sa v JZ spoločnosti JAVYS, a. s. a v JZ spoločnosti SE, a. s. Taktiež sa na našom území nakladá s ochudobneným uránom, ktorý je prevažne používaný na tieniace účely a s malým množstvom prírodného uránu, nízko obohateného uránu a tória na experimentálne resp. výukové účely. 
Výkon inšpekčnej činnosti v oblasti evidencie a kontroly JM pokračoval v roku 2010 v režime tzv. integrovaných záruk, ktoré sú v SR implementované od 1. 9. 2009. Zavedenie uvedeného režimu uplatňovania záruk má za cieľ zníženie počtu vykonaných inšpekcií a ich náročnosti. Zároveň však v dotknutej oblasti nadobudla reálnu podobu možnosť výkonu neohlásených inšpekcií a inšpekcií s ohlásením do 24 hodín. Výkon inšpekcií vykonávaných podľa dodatkového protokolu k trilaterálnej zárukovej dohode nebol implementáciou integrovaných záruk dotknutý. 
ÚJD SR v rámci výkonu inšpekčnej činnosti v oblasti kontroly a evidencie JM v roku 2010 vykonal 40 inšpekcií z toho bolo 16 samostatných a ostatné boli vykonané spolu s inšpektormi MAAE a  Euratomu.
ÚJD SR v roku 2010 posúdil a dal súhlas na inštaláciu dozorovacieho systému na MSVP, ktorý umožní efektívnejšiu kontrolu daného JZ.
Činnosť ÚJD SR v oblasti evidencie a kontroly JM zahŕňa aj kontrolu a spracovanie evidenčných hlásení zaslaných na ÚJD SR držiteľmi povolení, ktoré sú následne vkladané do štátneho systému evidencie a kontroly JM, pričom je vykonaná aj kontrola správnosti údajov.
ÚJD SR ďalej v rámci svojich kompetencií zodpovedá aj za včasné zasielanie hlásení vypracovávaných na základe požiadaviek článku 2 dodatkového protokolu k trilaterálnej zárukovej dohode do Euratomu a MAAE. Tieto hlásenia sú dôležité z pohľadu získania celkového obrazu SR v oblasti aktivít súvisiacich s problematikou nešírenia jadrových zbraní. V roku 2010 ÚJD SR zaslal 12 takýchto hlásení.  

Záver:
Pri inšpekciách na JZ neboli zistené žiadne závažné nedostatky v nakladaní s JM a ciele záruk boli dosiahnuté v plnom rozsahu.

3.2.	Preprava jadrových materiálov

Dozorná činnosť pri zabezpečení jadrovej bezpečnosti počas prepráv JM sa vykonávala v zmysle atómového zákona, vyhlášky č. 57/2006 Z. z. a medzinárodných štandardov a odporúčaní. 
Za hodnotené obdobie sa uskutočnili prepravy ČJP z Ruskej federácie do AE Bohunice V-2 a do AE Mochovce. Dopravu jadrového paliva zabezpečovali železnice SR.
V roku 2010 bola realizovaná jedna preprava VJP z AE Mochovce 1,2 do MSVP Bohunice. Do prípravy prepravy boli okrem ÚJD SR, JAVYS, a. s. a závodov SE, a. s. zapojené aj iné organizácie – Železničná polícia SR a Policajný zbor SR. Jadrová bezpečnosť a fyzická ochrana boli počas prepravy zabezpečené podľa platnej legislatívy.
Do MSVP Bohunice bolo prevezené VJP chladené 3 roky v bazénoch skladovania z dvoch blokov AE Bohunice V-2 a z 2. bloku AE Bohunice V-1. Na 2. bloku AE Bohunice V-1 ostalo 13 vyhoretých palivových kaziet, ktoré budú prepravené do MSPV začiatkom roku 2011.
V roku 2010 vykonali inšpektori ÚJD SR osem inšpekcií všetkých prepráv ČJP a VJP. Pri inšpekciách prepravy JM inšpektori nezistili žiadne závažné nedostatky. Boli dodržané podmienky vyžadované zákonom a rozhodnutiami ÚJD SR. 
V roku 2010 posudzoval ÚJD SR technickú dokumentáciu, ktorá súvisí s odvozom VJP z AE Bohunice V-1 po jej konečnom odstavení.

Záver:
Prepravy JM sa uskutočnili v súlade s plánmi prepravy a neprišlo k žiadnym udalostiam.

3.3.	Nezákonné nakladanie s jadrovými a rádioaktívnymi materiálmi

S fenoménom nezákonného obchodovania s JM sa v SR stretávame od začiatku deväťdesiatych rokov. V tomto období boli na území SR zachytené rôzne JM, väčšinou išlo o čerstvé palivové peletky a rozličné zlúčeniny uránu. Od roku 2000 až do roku 2006 nebol zaznamenaný žiadny prípad nezákonného obchodovania, od roku 2006 sa však opäť začali objavovať pokusy o nezákonné nakladanie a obchodovanie s JM. 
Už od začiatku deväťdesiatych rokov koordinovali rôzne štátne orgány svoju činnosť zameranú na prevenciu a odhaľovanie nezákonného obchodovania s JM. Tieto snahy postupne viedli k vytvoreniu systému spolupráce medzi štátnymi organizáciami, ako i  s medzinárodnými organizáciami. SR spolupracuje s MAAE, Spojeným výskumným centrom v Karlsruhe, ale tiež s Interpolom a Europolom. V rámci tejto spolupráce sa naši experti zúčastňujú na konferenciách, pracovných stretnutiach a kurzoch a organizujú sa spoločné cvičenia, pričom k najdôležitejšej činnosti patrí výmena informácií. Na národnej úrovni zabezpečuje výmenu informácií elektronický informačný systém ILTRAM, na medzinárodnej úrovni je to Illicit Trafficking Database, ktorú prevádzkuje MAAE vo Viedni. V súčasnosti do tejto databázy prispieva viac ako 100 štátov z celého sveta vrátane SR. 
Včasná výmena informácií prispieva k zvyšovaniu efektivity boja proti nezákonnému obchodovaniu s JM. Nezákonné obchodovanie s JM je medzinárodný zločin, a preto v boji proti nemu je nevyhnutná koordinácia na medzinárodnej úrovni.
ÚJD SR v roku 2010 spolupracoval s bezpečnostnými zložkami štátu pri odhaľovaní nezákonného obchodovania s JM.

3.4.	Kontrola skladovania čerstvého a vyhoretého jadrového paliva

V roku 2010 bolo vykonaných 6 plánovaných inšpekcií zameraných na kontrolu skladovania ČJP a VJP v závodoch  AE Bohunice a v závode AE Mochovce. 
Neboli zistené žiadne závažné nedostatky, prevádzka skladov ČJP a bazénov skladovania VJP bola vyhodnotená ako bezpečná v súlade s požiadavkami atómového zákona a príslušných predpisov.

Záver:
Pri inšpekciách na JZ neboli v roku 2010 zistené žiadne závažné nedostatky pri skladovaní čerstvého a vyhoretého jadrového paliva.

4.	Fyzická ochrana jadrových  zariadení a  Jadrových materiálov

Fyzickú ochranu tvorí súbor technických, režimových a organizačných opatrení, potrebných na zistenie a zabránenie neoprávnených činností v JZ, s JM, špeciálnymi materiálmi a zariadeniami, pri nakladaní s RAO, VJP, pri preprave rádioaktívnych materiálov ( ďalej len „RaM“) ako aj neoprávneného vniknutia do JZ a vykonanie sabotáže.
Dozornú činnosť v tejto oblasti ÚJD SR sústredil na kontrolu prevádzky technických systémov fyzickej ochrany a úrovne výkonu režimovej ochrany v AE Bohunice V-2, AE Mochovce 1,2 a 3,4, a  JAVYS, a. s. 
Fyzická ochrana areálov bola v celom hodnotenom období zabezpečovaná súkromnou bezpečnostnou službou Ochrana a bezpečnosť SE, a. s. Mochovce.
Záväzky SR v oblasti fyzickej ochrany JM vyplývajú aj zo záväzkov vyplývajúcich z Dohovoru  o fyzickej ochrane jadrových materiálov. Vládou SR bol v roku 2007 schválený Dodatok k uvedenému dohovoru, podľa ktorého jeden zo základných princípov je aj Princíp G: „Hrozba“. V tomto princípe je uvedené, že „Fyzická ochrana zo strany štátu by mala vychádzať zo štátom aktuálneho posúdenia hrozby“. Východiskovým podkladom pre určenie projektového ohrozenia pre JZ je materiál vypracovaný ÚJD SR a schválený vládou SR „Určenie hrozby jadrovým zariadením a pre jadrové zariadenia a jadrové materiály v rámci projektového ohrozenia štátu“. Na základe uznesenia vlády bola predsedníčkou ÚJD SR zriadená stála medzirezortná pracovná skupina na aktualizáciu určenia hrozby JZ a pre JZ a JM v rámci projektového ohrozenia štátu, ktorá každoročne aktualizuje daný materiál a pravidelne prehodnocuje hrozbu. 
ÚJD SR v AE Bohunice V-2 zameral svoju kontrolnú činnosť predovšetkým na činnosti súvisiace s rekonštrukciou a modernizáciou systému technických prostriedkov fyzickej ochrany - AKOBOJE. V priebehu roka posúdil a schválil viac zmien a doplnení plánov fyzickej ochrany súvisiacich s prebiehajúcou rekonštrukciou.
ÚJD SR v roku 2010 schválil zmeny v Pláne fyzickej ochrany AE Mochovce 1,2 a v Predbežnom pláne fyzickej ochrany AE Mochovce 3,4 súvisiace s vybudovaním účelového vjazdu v bezpečnostnom predelení medzi týmito elektrárňami. Ďalej schválil zmeny v Pláne fyzickej ochrany AE Mochovce s ohľadom na plnenie zákona č. 120/2010 Z. z., ktorým sa mení a dopĺňa atómový zákon. Daný zákon ukladá držiteľovi povolenia povinnosť použiť na povolenie a kontrolu vstupu osôb do stráženého a vnútorného priestoru identifikáciu osôb na základe biometrických údajov. 
ÚJD SR taktiež posúdil a schválil „Plán fyzickej ochrany pre I. etapu vyraďovania AE Bohunice V-1, JAVYS, a. s. lokalita Jaslovské Bohunice“.
V priebehu roku 2010 vykonával ÚJD SR inšpekcie zamerané na fyzickú ochranu JZ, JM a RAO a na fyzickú ochranu pri preprave JM.
V roku 2010 ÚJD SR vykonal 21 inšpekcií zameraných na fyzickú ochranu JZ, JM, RAO a zároveň boli vykonané i inšpekcie zamerané na fyzickú ochranu pri preprave JM. Nedostatky zistené počas jednotlivých inšpekcií boli zo strany držiteľov povolení odstránené v súlade s opatreniami uloženými ÚJD SR. 

5.	Havarijné  plánovanie a pripravenosť

V súlade s platnou legislatívou má ÚJD SR na hodnotenie priebehu a následkov nehôd a havárií JZ závažných z hľadiska ich možného vplyvu na okolie, prípravu návrhov opatrení alebo odporúčaní na ďalší postup vytvorené Centrum havarijnej odozvy (ďalej len „CHO“). CHO je začlenené v systéme havarijnej pripravenosti SR a spolupracuje pri príprave odporúčaní s Ústredným krízovým štábom (ďalej len „ÚKŠ“). CHO je technickým podporným prostriedkom ÚKŠ. 
ÚJD SR má zo svojich zamestnancov vytvorený havarijný štáb (ďalej len „HŠ“), ktorý s podporou softvérových vyhodnocovacích nástrojov dokáže v krátkom čase poskytnúť prognózu vývoja udalosti s možnými opatreniami na elimináciu dôsledkov nehody alebo havárie. Zamestnanci ÚJD SR zaradení do HŠ sú rozdelení do troch sledov a slúžia v týždenných pohotovostných cykloch.  Počas roka sa zúčastňovali pravidelných školení odborných skupín, ako aj špeciálnych kurzov a tréningov, v ktorých si osvojovali návyky na používanie havarijnej dokumentácie a využívanie podporných softwérových prostriedkov. Na zabezpečenie vysokej úrovne činnosti HŠ a CHO sa v roku 2010 naďalej pokračovalo v aktualizácii a zdokonaľovaní havarijných predpisov, ako aj vo vývoji a tvorbe nových havarijných predpisov a zdokonaľovaní zaužívaných softwérových nástrojov. Vyvrcholilo úsilie venované revízii prenosu on-line údajov (technologických, radiačných, meteorologických) z AE a Slovenského hydrometeorologického ústavu do CHO. Prenos zodpovedá aktuálnym štandardom a zvýšila sa jeho spoľahlivosť. 
Aj v roku 2010 sa ÚJD SR zapojil do medzinárodných cvičení organizovaných MAAE a EU. ÚJD SR bol účastníkom medzinárodných cvičení ConvEx 2a, ConvEx 1a, ConvEx 2c.. Ďalším medzinárodným cvičením bolo ECURIE level 3- t. j. simulácia činnosti systému pri skutočnej udalosti. Do cvičenia bolo zapojené aj využitie systému EURDEP so skutočnými  meteorologickými podmienkami v reálnom čase. ÚJD SR bol zapojený do prípravy a realizácie cvičenia INEX 4, ktoré je súčasťou prebiehajúcej série medzinárodných cvičení OECD/NEA, zamerané na precvičenie manažmentu následkov a prechod k obnove. V roku 2010 sa uskutočnilo precvičenie činností v skorej fáze a v nasledujúcom roku sa realizuje precvičenie neskorej fázy udalosti.
ÚJD SR sa každoročne aktívne zapája do prípravy návodov a príručiek na ochranu obyvateľstva v prípade nehody alebo havárie JZ v skorej fáze, v prechodnej a neskorej fáze. V roku 2010 sa ukončili práce na príprave príručky manažmentu obnovy kontaminovaného osídleného územia po nehode a havárii na JZ v podmienkach SR a na adaptáciu príručky manažmentu obnovy potravinového reťazca na podmienky v SR. Na týchto príručkách spolupracovali špecialisti z rôznych rezortov, zástupcov miestnej štátnej správy a samosprávy. ÚJD SR začalo v roku 2010 rokovať s MV SR o distribúcii príručiek v rámci systému civilnej ochrany na obvodné úrady v sídle kraja formou metodického návodu, smernice, prípadne inou formou pre potreby plánovania opatrení na ochranu obyvateľstva v neskorej fáze havárie JZ. Zároveň sa začali rokovania o školeniach používateľov týchto príručiek. Informácia o príručkách bola podaná na školeniach krízových štábov v okresoch trnavského, bratislavského kraja a krízovému štábu Obvodného úradu v Banskej Bystrici.
V roku 2010 boli u všetkých držiteľov povolenia vykonávané inšpekcie v oblasti havarijného plánovania. Predmetom inšpekcií boli aj celoareálové havarijné cvičenia v lokalitách Bohunice aj Mochovce. V nadväznosti na tieto celoareálové cvičenia sa konali aj cvičenia Havarijného štábu ÚJD SR, kde si jeho členovia precvičovali činnosti a postupy riešenia simulovaných udalostí.

6.	Medzinárodné aktivity 

6.1.	Európske záležitosti  
V roku 2010 sa zabezpečovali úlohy a plnili záväzky, ktoré vyplývajú z členstva SR v EÚ. Zástupcovia ÚJD SR sa pravidelne aktívne zúčastňovali na rokovaniach v pracovných skupinách Rady EÚ i na zasadnutiach pracovných výborov a skupín EK, kde ako experti v oblastiach dotýkajúcich sa kompetencií ÚJD SR, najmä vo vzťahu k záväzkom a činnostiam vyplývajúcim zo Zmluvy o založení európskeho spoločenstva pre atómovú energiu (Zmluva o Euratome), zastupovali záujmy SR. 
Jednou z najvýznamnejších pracovných skupín Rady EÚ z pohľadu kompetencií ÚJD SR je Pracovná skupina pre atómové otázky (AQG). V priebehu roka 2010 v rámci nej prebiehali diskusie k mnohým oblastiam  napr.  o bezpečnosti dodávok rádioizotopov pre lekárske účely,  bilaterálne vzťahy Spoločenstva,  s Ruskou federáciou,  Kanadou, Austráliou a Južnou Afrikou. V októbri 2010 predložila EK na rokovanie do AQG revidovaný návrh smernice Rady o nakladaní s VJP a RAO. Predpokladá sa, že rokovania k nej budú ukončené počas roka 2011 a bude tak prijatá druhá zo smerníc tzv. jadrového balíčka, čím sa stanoví právny rámec EÚ pre nakladanie s VJP a RAO.
V priebehu roka 2010 zástupcovia ÚJD SR v rámci  Európskej skupiny na vysokej úrovni pre jadrovú bezpečnosť (ENSREG) a jej podskupín prerokovávali spoločné smerovanie EÚ v oblasti jadrovej bezpečnosti a nakladania s RAO. 
V súlade s týmto mechanizmom bolo vypracované predbežné stanovisko k návrhu smernice Rady o nakladaní s VJP a RAO. 
V priebehu roka 2010 pokračovala vo svojej činnosti Medzirezortná koordinačná skupina na koordináciu úloh vyplývajúcich z článkov Zmluvy o Euratome, ktorá bola na ÚJD SR zriadená na základe uznesenia vlády SR č. 442/2006, pričom sa uskutočnili dve zasadnutia.  
ÚJD SR ako gestor čl. 103 Zmluvy o Euratome zaslal EK na notifikáciu návrh medzivládnej zmluvy medzi SR, Ukrajinou a RF o preprave jadrových materiálov medzi SR a RF cez územie Ukrajiny. Notifikačný proces bol úspešne ukončený a zmluva bola v októbri 2010 podpísaná.
Hoci v oblasti technickej spolupráce boli projekty Prechodného fondu i Phare úspešne ukončené i  naďalej sa uskutočňuje, v zmysle požiadaviek EK, monitoring ich trvalej udržateľnosti. V tejto súvislosti bola v roku 2010 podľa požiadaviek Úradu vlády SR vypracovaná ex post monitorovacia správa k projektu „Zlepšenie nakladania s inštitucionálnymi rádioaktívnymi odpadmi v SR“. Zároveň bola uskutočnená aktualizácia záverečnej správy  k projektu „Poskytnutie  technickej asistencie pre ÚJD SR v oblasti posilňovania odbornej spôsobilosti/kvalifikačnej úrovne zamestnancov“.

6.2.	Členstvo a spolupráca s medzinárodnými organizáciami

a)	Medzinárodná agentúra pre atómovú energiu
Spolupráca s MAAE so sídlom vo Viedni zohráva najvýznamnejšiu úlohu v oblasti medzinárodnej spolupráce, vzhľadom na jej medzinárodný význam a širokú škálu možností technickej spolupráce a pomoci.
Naďalej pokračovala úspešná spolupráca SR a MAAE v oblasti technických projektov. V roku 2010 sa realizovali  3 národné a 30 regionálnych a interregionálnych projektov formou účasti na workshopoch, tréningových kurzoch a technických stretnutiach, zabezpečovaním odbornej pomoci expertov a dodávky zariadení, ako aj formou koordinovaných výskumných projektov. V roku 2010 sa v SR školilo na krátkych vedeckých pobytoch a stážach 38 pracovníkov dozorov,  AE a vedecko-výskumných pracovísk najmä z rozvojových krajín. Vedecké pobyty a stáže boli zamerané na úlohu jadrového dozoru, otázky jadrovej a radiačnej bezpečnosti, nakladania s RAO, legislatívu, bezpečnostné analýzy a prevádzkovanie AE, ako aj otázky spojené s vedeckým výskumom v rôznych vedných oblastiach s využitím jadrových techník. 
V rámci technickej spolupráce s MAAE zorganizoval ÚJD SR v máji 2010 workshop „Vital Area Identification & Sabotage”. Prednášajúcimi lektormi boli experti z MAAE, USA a Nemecka. Kurzu sa zúčastnili zástupcovia SE, a. s., JAVYS, a. s., zástupcovia kompetentných ministerstiev SR, ako i kompetentných orgánov štátnej správy. Organizácia workshopu a jeho priebeh bol vysoko pozitívne hodnotený zo strany účastníkov a lektorov a z toho dôvodu sa ÚJD SR rozhodol pokračovať v spolupráci s MAAE pri organizovaní podobných tréningových kurzov a workshopov i v ďalších rokoch.SR v roku 2010 uhradila svoje finančné príspevky do MAAE v plnej výške: príspevok do Fondu technickej spolupráce vo výške 51 850 USD, ako aj členský príspevok do MAAE  29 982 USD a   130 762 Eur. 

b)	Organizácia Zmluvy o všeobecnom zákaze jadrových skúšok (CTBTO) 
ÚJD SR na základe poverenia vládou SR zabezpečuje vykonávanie funkcie Národného orgánu pre styk s Organizáciou Zmluvy o všeobecnom zákaze jadrových skúšok, so sídlom vo Viedni. Členský príspevok na r. 2010 bol uhradený z rozpočtu ÚJD SR (vo výške 24 100USD a 35 650 Eur). V r. 2010 boli zabezpečované úlohy vyplývajúce predovšetkým z plenárnych zasadnutí Prípravnej komisie Organizácie zmluvy a z rokovaní jej pracovných skupín. Po odbornej stránke sa ÚJD SR  v roku 2010 aktívne zapájal hlavne do procesu prerokovávania operačného manuálu pre inšpekcie na mieste a do prípravy budúcich inšpektorov CTBTO.  

c)	Agentúra pre jadrovú energiu pri Organizácii pre hospodársku spoluprácu a rozvoj (OECD/NEA)  
ÚJD SR ako gestor spolupráce s OECD/NEA na základe uznesenia vlády SR  koordinuje spoluprácu SR s OECD/NEA a zabezpečuje plnenie záväzkov SR vyplývajúcich z tohto členstva.
V roku 2010 sa zástupcovia SR zúčastnili na rokovaniach Riadiaceho výboru NEA (Steering Committee for Nuclear Energy), ktoré sa konali v apríli a v októbri.  Experti SR sa  aktívne zapájajú do činnosti jednotlivých výborov, pracovných a expertných skupín. Zástupcovia ÚJD SR sa zúčastnili na zasadnutiach Výboru pre aktivity jadrových dozorov (CNRA), Výboru pre bezpečnosť jadrových zariadení CSNI (a jeho pracovných skupín), Výboru pre aktivity jadrových dozorov (CNRA), Výboru pre bezpečnosť jadrových zariadení (CSNI), Výboru pre otázky manažmentu rádioaktívnych odpadov (RWMC) a Legislatívneho výboru (NLC) a zapojili sa aj do činnosti ďalších pracovných skupín, ktorých zameranie je v súlade s kompetenciami ÚJD SR. Experti SR spracovali rad dokumentov, ktoré slúžia ako podkladové materiály pre vyhodnotenia a odborné publikácie OECD/NEA. ÚJD SR pokračuje v participácii aj na činnosti vedecko-výskumného projektu Halden Reactor. Členské príspevky do OECD/NEA a do  Databanky NEA (spolu 25 950 Eur), na projekt Halden Reactor (13 990 Eur) boli uhradené včas a v plnom rozsahu.

d)	Asociácia západoeurópskych jadrových dozorov (Western European Nuclear Regulators - WENRA)
WENRA bola založená v roku 1999 ako spoločenstvo dozorov západoeurópskych štátov, ktorého cieľom je rozvíjať spoločný prístup k jadrovej bezpečnosti a k dozoru predovšetkým v štátoch EÚ.
ÚJD SR  aktívne pracuje v dvoch pracovných skupinách (PS) – PS pre harmonizáciu prístupu k bezpečnosti pre existujúce jadrové reaktory a PS pre harmonizáciu prístupu k bezpečnosti nakladania s RAO. Cieľom PS pre harmonizáciu prístupu k bezpečnosti pre existujúce jadrové reaktory je stanovenie minimálnych referenčných úrovní pre päť oblastí posudzovania jadrovej bezpečnosti  – riadenie bezpečnosti, projekt, prevádzka, overenie bezpečnosti a havarijné plánovanie.
V novembri 2010 sa na pozvanie ÚJD SR uskutočnilo v Bratislave plenárne zasadnutie WENRA, počas ktorého boli okrem iného prediskutované najnovšie výsledky činnosti pracovných skupín pre odpad a vyraďovanie, pre inšpekcie a pre harmonizáciu prístupu k bezpečnosti pre existujúce jadrové reaktory.     

e)	Fórum štátnych dozorov nad jadrovou bezpečnosťou krajín prevádzkujúcich jadrové elektrárne typu VVER
ÚJD SR je členom fóra od roku 1993 a pravidelne sa zúčastňuje na plenárnych  zasadnutiach a činnosti pracovných skupín.
Účastníci Fóra sa vzájomne informujú o najdôležitejších udalostiach v oblasti jadrovej energetiky a o činnostiach dozorných orgánov v členských štátoch. Niektoré technické otázky sú diskutované  v  pracovných skupinách pracujúcich v rámci fóra.
Pravidelné zasadnutie VVER Fóra sa v roku 2010 konalo v maďarskom Balatonfürede. V priebehu stretnutia každá krajina prezentovala informácie o zmenách v legislatíve v jadrovej oblasti a informovala o udalostiach na elektrárňach VVER dôležitých z pohľadu jadrovej bezpečnosti ako aj o najdôležitejších aktivitách z oblasti dozorných činností.   

6.3.	Plnenie záväzkov vyplývajúcich z medzinárodných zmluvných dokumentov

Na základe Dohody medzi Belgickým kráľovstvom, Dánskym kráľovstvom, Spolkovou republikou Nemecko, Írskou republikou, Talianskou republikou, Luxemburským veľkovojvodstvom, Holandským kráľovstvom, Európskym spoločenstvom pre atómovú energiu o implementácii článku III ods. 1 a 4 Zmluvy o nešírení jadrových zbraní a jeho Dodatkového protokolu, vykonávali  inšpektori Euratomu a MAAE inšpekcie v SR. Ani v jednom  prípade  inšpektori nepoukázali na porušovanie záväzkov SR v oblasti nešírenia jadrových zbraní a zárukového systému. 

Dohovor o jadrovej bezpečnosti ratifikovala SR dňa 23. 2. 1995. ÚJD SR  je odborným garantom dohovoru a je poverený plnením záväzkov vyplývajúcich z dohovoru. V zmysle čl. 5 dohovoru spracovala SR v poradí už piatu národnú správu, ktorá bola v septembri 2010 zaslaná  ostatným zmluvným stranám. ÚJD SR pripravuje a kompletizuje odpovede na otázky k národnej  správe ktoré SR dostala od ostatných zmluvných strán.  
Najbližšie Posudzovacie zasadnutie zmluvných strán bude v apríli 2011. Národná  správa SR z roku 2010 je prístupná na internetovej adrese www.ujd.gov.sk.  

Spoločný dohovor o bezpečnosti nakladania s vyhoretým palivom a o bezpečnosti nakladania s rádioaktívnym odpadom nadobudol platnosť 18. 6. 2001. V októbri 2008 SR odovzdala v poradí tretiu Národnú správu, ktorá bola kladne  posudzovaná na Posudzovacom zasadnutí zmluvných strán v máji 2009. Národná  správa SR z roku  2008 je prístupná na internetovej adrese www.ujd.gov.sk. 

Dohovor o fyzickej ochrane jadrových materiálov 
Záväzky SR v oblasti fyzickej ochrany JM vyplývajú z Dohovoru o fyzickej ochrane jadrových materiálov, ku ktorému SR sukcesiou pristúpila v roku 1993. Uznesením vlády SR č. 394/2007 bol schválený Dodatok k Dohovoru o fyzickej ochrane jadrových materiálov. V zmysle čl. 102 Zmluvy o Euratome SR notifikovala EK o pripravenosti implementovať ustanovenia Dodatku.

6.4.	Bilaterálna spolupráca

Bilaterálna spolupráca sa realizuje na úrovni vládnej, predovšetkým so susednými štátmi, a na úrovni dozorných orgánov nad jadrovou a radiačnou bezpečnosťou. ÚJD SR pravidelne organizuje stretnutia s predstaviteľmi vládnych a iných partnerských organizácií susedných štátov. V roku 2010 sa uskutočnili bilaterálne rokovania vedúcich predstaviteľov ÚJD SR s delegáciami Maďarskej republiky, Českej republiky, Poľskej republiky, Rakúskej republiky, a Slovinskej republiky. 
Dvojstranné expertné rokovania s Rakúskom:
Na základe výsledkov bilaterálnych rokovaní, boli uskutočnené nasledujúce technické workshopy na špecifické témy, dohodnuté medzi zástupcami ÚJD SR a Ministerstvom poľnohospodárstva, lesného hospodárstva, životného prostredia a vodného hospodárstva Rakúskej republiky:
1.	Ťažké havárie v súvislosti s AE Mochovce 3,4 (15.12.2009).
2.	Kontajnment a vákuovo-barbotážny systém AE Mochovce 3,4 (28.4.2010).
3.	Seizmická aktivita lokality a seizmické zodolnenie AE Mochovce 3,4 (14.7.2010).
V priebehu expertných seminárov boli prediskutované všetky vopred zaslané otázky, v prípade potreby boli odpovede dodatočne rozšírené. Slovenská strana signalizovala otvorenosť k otázke organizácie ďalších expertných stretnutí. 
ÚJD SR udržuje kontakty a rozvíja spoluprácu so štátnymi dozormi USA, Francúzska, Švédska, Fínska, UK, Ukrajiny, Ruskej federácie a NSR. V  septembri bola na pôde MAAE vo Viedni podpísaná Obnovená dohoda medzi ÚJD SR a Komisiou jadrového dozoru Spojených štátov amerických o výmene technických informácií a spolupráci v oblasti jadrovej bezpečnosti, kde obe inštitúcie vyjadrujú spoločný záujem pokračovať v rámci svojich kompetencií vo výmene informácií v oblasti bezpečnosti komerčných jadrových reaktorov a v spolupráci týkajúcej sa záležitostí dozoru. 
Nová Dohoda bola podpísaná aj medzi ÚJD SR a Úradom jadrovej bezpečnosti Francúzska ASN o výmene informácií a spolupráci v oblasti dozoru nad jadrovou bezpečnosťou a ochranou pred žiarením dňa 8. 6. 2010 v priestoroch Veľvyslanectva SR v Paríži.

7.	Komunikácia s verejnosťou

Vytváranie podmienok pre budovanie dôvery širokej verejnosti prostredníctvom otvoreného prístupu a komunikácie je pre ÚJD SR jednou z priorít práce. 
ÚJD SR ako ústredný orgán štátnej správy v rámci svojej kompetencie napĺňa požiadavky vyplývajúce zo zákona č. 211/2000 Z. z. o slobodnom prístupe k informáciám. V rámci uvedeného zákona bolo v roku 2010 zaregistrovaných 31 žiadostí o poskytnutie informácie. Tematicky možno žiadosti rozdeliť takto:
• problematika dostavby 3. a 4. bloku AE Mochovce vrátane Predbežnej bezpečnostnej správy,
• problematika prevádzky AE a transportov rádioaktívneho materiálu,
• problematika havarijného plánovania a zmien veľkosti oblastí ohrozenia.
Boli vydané dve rozhodnutia o nevyhovení žiadosti o informáciu, nakoľko v jednom prípade žiadané informácie ÚJD SR nemal k dispozícii a v druhom prípade žiadané informácie boli utajovanými skutočnosťami.
ÚJD SR trvalo pracuje na zlepšení metodiky komunikácie s verejnosťou, ktorá vychádza z narastajúcej potreby otvorene, nezávisle, správne a pravdivo informovať verejnosť o jadrovej bezpečnosti. Z uvedeného dôvodu ÚJD SR neustále rozširuje rozsah informácií zverejnených na webovej stránke ÚJD SR (www.ujd.gov.sk ) a dostupné sú komplexnejšie dokumenty, materiály a informácie o domácich a zahraničných aktivitách ÚJD SR.  V rozhodovacej činnosti ÚJD SR zverejňuje informácie o správnych konaniach ako i vydané rozhodnutia v plnom znení.
ÚJD SR spracoval v zmysle atómového zákona správu o výsledkoch činnosti ÚJD SR a o bezpečnosti JZ v SR za rok 2009, ktorá bola v vzatá na vedomie vládou SR a následne zaslaná do Národnej rady SR. Bola vydaná aj brožovaná výročná správa v slovensko-anglickej mutácii, ktorá bola distribuovaná do knižníc, na ministerstvá, ostatné ústredné orgány štátnej správy, do štátnych organizácií, na lokality v okolí JZ na zastupiteľstvá cudzích štátov v SR, zastupiteľstvá SR v zahraničí, zahraničné dozorné orgány, medzinárodné a iné organizácie a školy. 
Vychádzajúc zo Stratégie ÚJD SR v oblasti informovania verejnosti sa ÚJD SR zameral na mladú generáciu a zintenzívnil svoju komunikáciu smerom k lokalitám s AE. Začiatkom roka ÚJD SR v spolupráci s Technickou univerzitou v Košiciach, zorganizoval prednášky pre študentov na témy týkajúce sa jadrovej bezpečnosti JZ a prepravy jadrových materiálov. Zástupcovia ÚJD SR prednášali o jadrovej bezpečnosti  aj na akciách organizovaných pre študentov a mladých ľudí inými inštitúciami. Pre stredoškolákov ÚJD SR otvoril začiatkom novembra brány svojho sídla s možnosťou stretnúť sa so zamestnancami, diskutovať s nimi a prehliadnuť si Centrum havarijnej odozvy a dozvedieť sa viac o jeho úlohe a fungovaní v prípade jadrovej udalosti.
Uskutočnila sa jedna tlačová konferencia.
Čo sa týka lokalít ÚJD SR sa zúčastňoval na rokovaniach Občianskych informačných komisií (OIK) pri J. Bohuniciach a Mochovciach, ktoré boli vytvorené za účelom zlepšenia informovanosti verejnosti regiónu tvoreného oblasťou ohrozenia JZ a členov ktorých pravidelne informuje o jadrovej bezpečnosti JZ v ich blízkosti.  
ÚJD SR má za cieľ informovať verejnosť čo najobjektívnejšie o bezpečnosti JZ v SR. Ku každej otázke zo strany domácich a zahraničných novinárov pristupuje zodpovedne a snaží sa o poskytnutie plnohodnotných odpovedí. 
ÚJD SR vydáva a pravidelne distribuuje letáky o úlohách, kompetenciách a aktivitách ÚJD SR ako i so zameraním na špeciálne činnosti (havarijné plánovanie). ÚJD SR dlhodobo spolupracuje so svojim partnerom - štátnym dozorom ČR (SÚJB) pri vydávaní odborného časopisu „Bezpečnosť jadrovej energie“, kde sú publikované zásadné články z dôležitých činností oboch dozorných orgánov a všeobecné informácie týkajúce sa jadrovej bezpečnosti. 

8.	Ekonomické údaje 

ÚJD SR ako rozpočtová kapitola je svojimi príjmami a výdavkami napojená na štátny rozpočet. V tejto súvislosti je potrebné uviesť, že do právneho poriadku SR od 1. 1. 2008 boli zavedené ročné príspevky na výkon štátneho dozoru nad jadrovou bezpečnosťou. Zákon uložil povinnosť držiteľom povolení podľa atómového zákona platiť ročné príspevky na výkon štátneho dozoru nad jadrovou bezpečnosťou. Príjmy na rok 2010 boli pre ÚJD SR rozpočtované vo výške 4 177 355 eur, po rozpočtovom opatrení bol limit príjmov upravený na 4 568 026 eur.  V skutočnosti dosiahli príjmy výšku 4 601 227 eur, z toho nedaňové príjmy 4 572 636 eur a príjmy zo zahraničných grantov 28 591 eur. Limit výdavkov na rok 2010 bol pre ÚJD SR schválený vo výške 4 465 344 eur. Po rozpočtových opatreniach bol limit výdavkov upravený na 4 856 181 eur. Celkový objem výdavkov na činnosť ÚJD SR financovaných z prostriedkov štátneho rozpočtu k 31.12.2010 dosiahol výšku 4 765 534 eur. Z toho na financovanie bežnej činnosti sa vynaložili výdavky vo výške 4 665 965 eur a na obstaranie kapitálových aktív výdavky vo výške 99 569 eur. 

Tab.č.8 Hospodárske výsledky za rok 2010 
Položka	Suma ( v eurách)	
Limit príjmov pre  ÚJD SR na rok 2010	4 568 026	
Skutočné príjmy spolu	4 601 227	
z toho:		
 Nedaňové príjmy	4 572 636	
Zahraničné granty	28 591	
Limit výdavkov pre ÚJD SR na rok 2010	4 856 181	
Skutočné  výdavky spolu	 4 765 534	
z toho: 		
Bežné výdavky	4 665 965	
Kapitálové výdavky	99 569	

Bežné výdavky
Na čerpaní bežných výdavkov sa výrazne podieľalo čerpanie na zahraničné transfery vo výške 390 654 eur. Tieto finančné prostriedky boli použité na úhradu príspevkov za členstvo v medzinárodných organizáciách. Pravidelné príspevky predstavujú dva bežné zahraničné transfery - príspevok SR pre MAAE a členský príspevok SR pre OECD/NEA. ÚJD SR v roku 2010 uhradil aj príspevok SR do CTBTO. V rámci príspevkov na programy vedecko-technickej spolupráce bol uhradený príspevok na program v OECD Halden Reactor Project (OECD/HRP), kde členovia výsledky výskumných a vývojových programov využívajú pri zvyšovaní bezpečnosti a spoľahlivosti JZ.
Na čerpaní bežných výdavkov sa nemalou mierou podieľali aj finančné prostriedky na riešenie úlohy v rámci výskumu a vývoja v oblasti palív a energie ( ďalej len „RVT“) vo výške 995 735 eur. Realizácia úlohy RVT s názvom "Jadrová bezpečnosť - výskumno-vývojová podpora rozhodovania pri výkone dozoru nad jadrovou bezpečnosťou - II. stupeň" súvisí s potrebou SR zabezpečiť plnenie náročných úloh v oblasti výkonu dozoru nad jadrovou bezpečnosťou JZ a v oblasti havarijného plánovania z pozície štátu.
Na výdavky na expertízy, posudky a analýzy, ktoré sú nevyhnutnou podporou pri rozhodovacej, licenčnej a inšpekčnej činnosti ÚJD SR boli použité rozpočtové prostriedky vo výške 175 810 eur.
Na mzdové výdavky pre 90 zamestnancov sa čerpalo 1 547 143 eur a na zákonné poistenie zamestnancov sa vynaložili výdavky vo výške 534 779 eur.
Na obstaranie tovarov a služieb nevyhnutných pre vlastný  chod ÚJD SR boli vynaložené finančné prostriedky vo výške 991 591 eur. Základné druhové členenie týchto výdavkov vyplýva z ekonomickej rozpočtovej klasifikácie výdavkov a ich čerpanie uvádza tab.č.9:

Tab. č. 9 Čerpanie výdavkov na obstaranie tovarov a služieb v roku 2010
Položka	Suma (v eurách)	
cestovné výdavky	115 656	
komunikácie a energie	55 768	
materiál a služby	121 007	
zabezpečenie autodopravy	28 880	
rutinná a štandardná údržba budovy a prevádzkových zariadení	156 848	
nájomné za prenájom kancelárskych priestorov, garáží, rokovacích miestností a zariadení	35 568	
ostatné služby (tlačiarenské, rozmnožovacie, upratovacie, prekladateľské, informačné, revízie zariadení, školenia, inzercia, stravovanie, poplatky banke), prídel do Sociálneho fondu a iné	477 864	
Spolu	991 591	

Tuzemské transfery vo výške 13 874 eur boli použité na odchodné, na úhradu členského príspevku neziskovej organizácii v tuzemsku a na náhradu zamestnancom (za prvých 10 dní práceneschopnosti).

Kapitálové výdavky
V rámci kategórie kapitálových výdavkov v celkovej sume 99 569 eur ÚJD SR použil rozpočtové prostriedky na obstaranie kapitálových aktív nasledovne: 

Tab.č.10 Čerpanie kapitálových výdavkov v roku 2010
Položka	Suma ( v eurách)	
softvérové vybavenie pre informačný systém	17 527	
výpočtová technika	27 068	
komunikačná infraštruktúra	21 291	
nákup interiérového vybavenia	2 570	
klimatizácia	 12 497	
zariadenia na videokonferenciu ( projektor + 2 kamery)	14 085	
2 ks  bezpečnostné dvere	2 234	
 trezor	2 297	
spolu	99 569	

Mimorozpočtové prostriedky
Okrem zdrojov zo štátneho rozpočtu ÚJD SR aj v roku 2010 čerpal mimorozpočtové prostriedky zo zahraničia vo výške  28 591 eur. Čerpané prostriedky zahraničných grantov tvorili prostriedky z projektov ARRA04, SARNET, NATO a MAAE-stážisti.

Tab.č.11 Čerpanie prostriedkov v roku 2010 ( v eurách)
	Rozpočtové	Mimorozpočtové
	Spolu
	
Bežné výdavky	4 637 374	28 591	4 665 965	
Kapitálové výdavky	99 569	-	99 569	
Výdavky spolu	4 736 943	28 591	4 765 534	

9.	Riadenie ľudských zdrojov a vzdelávanie zamestnancov

Pre rok 2010 mal ÚJD SR rozpisom rozpočtu určený celkový počet zamestnancov 87 a jeho vnútorné členenie predstavovalo 70 štátnozamestnaneckých  miest ( ďalej len „ŠZM“) a 17 pracovných miest pri výkone práce vo verejnom záujme, čo však predstavovalo zníženie počtu zamestnancov o 2  osoby oproti roku 2009. Od 1.7.2010 došlo k úprave limitu počtu zamestnancov - zvýšeniu počtu zamestnancov o 6 osôb z titulu zvýšených aktivít pri výstavbe 3. a 4.bloku AE  Mochovce. Upravený rozpočet po zohľadnení zmeny limitu počtu zamestnancov pre rok 2010 predstavoval 90 zamestnancov.
Proces obsadzovania voľných ŠZM sa v ÚJD SR konal v nadväznosti na vyhlásené výbery. V priebehu roku 2010 bolo vyhlásených 9 výberov na sedem voľných ŠZM a dve ŠZM, ktoré boli  obsadené dočasnou štátnou službou. Jedno ŠZM sa nepodarilo obsadiť ani po niekoľkonásobnom opakovaní výberu. Na osem uskutočnených výberov sa prihlásilo 170 uchádzačov, avšak fyzicky sa zúčastnilo len 117. Priemerný počet úspešných uchádzačov na jeden výber predstavoval tri osoby, čo je oproti predchádzajúcim rokom výrazný nárast.
Evidenčný počet zamestnancov vo fyzických osobách k 31.12.2010 bol 90 zamestnancov, z toho 73 štátnych zamestnancov a 17 zamestnancov pri výkone práce vo  verejnom záujme. Ku koncu roku ostali neobsadené 3 miesta v štátnej službe. 
Zastúpenie žien na ÚJD SR je v počte 39 a 51 miest patrí mužom. Podiel žien predstavuje 43,3 %. Z celkového počtu  zamestnancov vykonávalo priamy výkon inšpektorskej činnosti nad  jadrovou bezpečnosťou JZ 55 zamestnancov, z toho 14 žien.

Tab.č.12 Profesijná štruktúra zamestnancov k 31.12.2010
Profesijná  štruktúra	Spolu	Ženy	Muži	
Inšpektori	55	14	41	
Odborní	24	15	9	
Ostatní	11	10	1	
Spolu	90	39	51	

Vzdelanostná štruktúra zamestnancov tiež priamo ovplyvňovala profesionálnu úroveň výkonu činností jednotlivých útvarov. Vzdelanostná úroveň zamestnancov je signifikantná s 85, 6% vysokoškolsky vzdelaných  a 14,4% so stredoškolským vzdelaním.  Ku koncu roku 2010 z fyzicky obsadených miest mužmi je 98% vysokoškolsky vzdelaných a u žien percentuálny podiel predstavuje 69,2%. Tento percentuálny podiel vysokoškolsky vzdelaných zamestnancov ÚJD SR sa odvíja od náročnosti práce  zamestnancov. 

Tab.č.13 Vzdelanostná štruktúra zamestnancov k 31.12.2010 
Vzdelanie	Spolu	Ženy	Muži	
VŠ	77	27	50	
ÚSO	13	12	1	
Spolu 	90	39	51	

Veková štruktúra zamestnancov odráža dlhodobú tendenciu vývoja, keď skupina zamestnancov vo veku od 51-60 rokov predstavuje najvyššie percentuálne zastúpenie (36,7%). Veková štruktúra zamestnancov zároveň dokumentuje, že zamestnanci vo veku od 41 – 60 rokov tvoria až 53,4 %, zamestnanci vo veku od 18 – 40 rokov tvoria 37,7% a ostávajúcich 8,9% pripadá na kategóriu zamestnancov nad 61 rokov z celkového počtu zamestnancov. Tento skutkový stav preukazuje, že proces výkonu štátneho dozoru bol zabezpečovaný aj v roku 2010 v prevažnej miere zamestnancami s dlhoročnou odbornou praxou, t.j. zamestnancami od 41 do 60 rokov a nad 61 rokov, ktorí tvorili spolu 62,3%-ný podiel. 
Podiel riadiacich zamestnancov predstavoval  15,6% z evidenčného počtu zamestnancov vo fyzických osobách. 

Vzdelávanie a rozvoj zamestnancov je ďalším z predpokladov zvládnutia nových úloh  súčasného náročného hospodárskeho prostredia, ktorého súčasťou je aj jadrová energetika. 
Preto vzdelávanie a formovanie pracovných schopností a zručností v podmienkach ÚJD SR sa stáva celoživotným procesom, pretože musí permanentne zohľadňovať všetky aktuálne potreby vyvolané realitou zmien. Aj v roku 2010 venoval ÚJD SR náležitú pozornosť vzdelávaniu všetkých svojich zamestnancov, pretože vykonávanie štátnej služby a výkon práce vo verejnom záujme si vyžadovali vysoké nároky na profesionálnu, odbornú a efektívnu činnosť zamestnancov dozorného orgánu.
Vzdelávací proces všetkých zamestnancov ÚJD SR bol rozpracovaný v pláne vzdelávania, ktorý je  normatívnym riadiacim aktom ÚJD SR s celoročným obsahovým zameraním vzdelávacích potrieb všetkých organizačných útvarov.  Okrem toho boli využívané add hoc ponúkané vzdelávacie aktivity, organizované rôznymi vzdelávacími inštitúciami. Vzdelávanie bolo orientované na všetky odborné oblasti, ktoré ÚJD SR zabezpečuje. V priebehu roka využívali zamestnanci okrem klasických foriem vzdelávania aj iné formy vzdelávania - flexibilné vzdelávanie, e-learning, IKT vo vzdelávaní.
Výdavky na vzdelávanie zamestnancov predstavovali objem  viac ako  110  tis. €, z čoho takmer 62 tis. € bolo vynaložených na špecifické vzdelávanie pre inšpektorov jadrovej bezpečnosti, inšpektorov - čakateľov, ktorým získali potrebné vedomosti, zručnosti a postoje na výkon inšpekčnej činnosti. Zo strany zamestnávateľa boli vytvorené podmienky aj pre pokračovanie postgraduálneho štúdia, doktorandského štúdia a osvedčila sa aj forma vzdelávania vlastnými lektorskými kapacitami k získavaniu širšieho vedomostného rámca o všeobecne záväzných právnych predpisoch vydaných alebo implementovaných ÚJD SR. 
Okrem špecifického vzdelávania bolo vzdelávanie tematicky rozdelené do viacerých oblastí – medzinárodné vzťahy, legislatíva a právo, ekonomika, informatika, riadenie ľudských zdrojov, kontrola, jazykové kurzy a ostatné vzdelávacie akcie. Pre možnosť uplatnenia sa v európskom priestore aj v roku 2010 prejavili zamestnanci záujem získať Certifikát ECDL (European Computer Driving Licence), kde bolo do kurzu zaradených 10 zamestnancov. 
Adaptácia nových zamestnancov bola zabezpečená cez adaptačné vzdelávanie, ktoré bolo  zamerané na prispôsobenie sa nových zamestnancov podmienkam činnosti ÚJD SR. 
Aj jazykovému vzdelávaniu, ktorého cieľom bolo získanie a doplnenie spôsobilostí zamestnancov ÚJD SR  ovládať cudzie jazyky bola venovaná sústavná pozornosť. Na výučbe anglického jazyka sa zúčastňovalo 29 zamestnancov. 
Záverom treba konštatovať, že personálny manažment opierajúci o širokú škálu všeobecne záväzných právnych predpisov a vnútorných normatívnych riadiacich aktov si uvedomuje, že každý zamestnanec je jeho reprezentantom a vytvára obraz o ÚJD SR. Znamená to, že aj naďalej zámer trvalo rozvíjať a skvalitňovať činnosť ÚJD SR bude cestou zvyšovania kvality riadenia  všetkých procesov, ktoré vyplývajú z predmetu činnosti ÚJD SR.

10.	 ROZVOJ DOZORNÝCH ČINNOSTÍ

V rámci rozvoja vedy a výskumu prebieha pre potreby ÚJD SR riešenie úlohy “Jadrová bezpečnosť – výskumno-vývojová podpora rozhodovania pri výkone dozoru nad jadrovou bezpečnosťou – II. stupeň“. Úloha pozostáva zo súboru čiastkových úloh pre obdobie rokov 2008-2011 so zameraním sa na poskytnutie výskumno-vývojovej podpory pre výkon štátneho dozoru nad bezpečnosťou JZ. Náplň riešenia pokrýva zvýšenie kvality havarijnej pripravenosti, úrovne overovania osobitnej odbornej spôsobilosti zamestnancov JZ, spracovanie rôznych analýz, návrhov metodík, validáciu postupov hodnotenia bezpečnosti a používaných analytických výpočtových programov.
ÚJD SR pokračoval v riešení medzinárodného vedecko-technického projektu SARNET2 (ang. Severe Accident Research Network 2), ktorý je súčasťou 7. rámcového programu EK. ÚJD SR sa podieľal najmä na úlohách súvisiacich s pokračovaním overovania a validácie výpočtového programu ASTEC.  Je to integrálny výpočtový program určený na modelovanie ťažkých havárií najmä pre potreby podpory pravdepodobnostného hodnotenia bezpečnosti (ďalej len „PSA“) druhej úrovne. V rámci projektu SARNET2 boli hlavné aktivity ÚJD SR zamerané na aplikácie programu ASTEC pre reaktory VVER440/V-213 a porovnávacie analýzy s výpočtovým programom MELCOR 1.8.5. Okrem toho sa ÚJD SR v roku 2010 zapojil aj do niektorých aktivít súvisiacich s problematikou ochrannej obálky jadrových reaktorov. Podieľal sa na modelovaní experimentálnych výsledkov meraní správania sa sprchového systému. Pomocou výpočtových programov ASTEC V2.0 a COCOSYS V2.3v24 vykonal porovnávacie výpočty pre experimenty pádu sprchovej kvapky uskutočnené spoločnosťou IRSN (Francúzsko). Závery porovnávania sú zdokumentované v správe vydanej IRSN v septembri 2010.
V rámci programu vedecko-technickej spolupráce pokračovala vzájomná výmena skúseností a poznatkov medzi ÚJD SR a nemeckou spoločnosťou GRS v oblasti kvantifikácie bezpečnostných rezerv v spojení s vypracovaním realistických analýz s ocenením neurčitostí. V roku 2010 bola zameraná na vypracovanie realistickej analýzy s ocenením neurčitostí pre odozvu hermetickej obálky AE s VVER-440/V213 na haváriu s veľkým únikom chladiva pomocou nemeckých výpočtových nástrojov COCOSYS (ang. Containment Code System) a SUSA (ang. System for Uncertainty and Sensitivity Analysis). Pre 60 vybraných neurčitostných parametrov bolo urobených 100 variantných výpočtov odozvy hermetickej obálky programom COCOSYS a následne analýza neurčitosti a citlivosti ich výsledkov pomocou systému SUSA. 
V oblasti PSA a jeho širšieho uplatnenia v SR inicioval ÚJD SR prípravu metodiky na hodnotenie prevádzkových udalostí pomocou PSA, ktorá na rozdiel od deterministických metód číselne vyjadruje riziko spojené s hodnotenou udalosťou. Metodika hodnotenia sa opiera o medzinárodné skúsenosti a umožňuje okrem už spomínaného číselného vyjadrenia rizika zhodnotiť aj vplyv navrhnutých nápravných opatrení, príp. analyzovať to, čo by sa mohlo stať, ak by udalosť nastala za iných podmienok alebo by sa vyvíjala iným spôsobom. Pre overenie vyvinutej metodiky a osvojenie si postupov hodnotenia prevádzkových udalostí pomocou PSA zamestnanci ÚJD SR v úzkej spolupráci s VÚJE, a.s. analyzovali niekoľko prevádzkových udalosti, ktoré sa vyskytli v nedávnej minulosti na JZ v SR. Pri výpočte bol použitý integrovaný pravdepodobnostný model daného JZ zostavený pre výpočtový program Risk Spectrum.
Ďalšie skúsenosti a technické informácie o PSA získava ÚJD SR účasťou v pracovnej skupine WG Risk v rámci OECD/NEA. Touto pracovnou skupinou boli organizované viaceré medzinárodné pracovné stretnutia a konferencie so zameraním sa na riešenie aktuálnych otázok PSA a jeho využitie v praxi, výmenu skúseností a vzájomnú pomoc. Experti ÚJD SR   vypracovali, respektíve posudzovali sadu dokumentov, odborných referátov, návrhov a koncepcií. Činnosť v skupine WG Risk prispieva k ich odbornému rastu, informovanosti, výmene skúseností, poznatkov a znalostí v oblasti rozvoja a uplatnenie PSA v praxi.

11.	 systém manažérstva kvality ÚJD SR

Neustále zlepšovanie manažérskeho systému ÚJD SR navrhuje a odporúča Rada pre manažérsky systém ÚJD SR v súlade s požiadavkami normy STN EN ISO 9001:2008, a tiež aj v súlade s relevantnými požiadavkami MAAE. Úlohy spojené s týmto procesom sú odsúhlasené a uložené operatívnou poradou predsedníčky ÚJD. SR.  
V súlade s plánom auditov manažérskeho systému boli v roku 2010 vykonané dva špecificky zamerané čiastkové interné audity. Audity nezistili žiadne významné nedostatky a potvrdili, že činnosti realizované na ÚJD SR sú riadené podľa platných smerníc a postupov manažérskeho systému. Okrem interných auditov sa celý súbor smerníc a postupov manažérskeho systému v každoročnom samohodnotiacom procese preskúmava vlastníkmi jednotlivých procesov. Tento druh preskúmania je zameraný najmä na aktualizovanie ich obsahu a posúdenie možností zlepšovania účinnosti manažérskeho systému. 
Zmeny a zlepšenia odporúčané audítormi, výsledky samohodnotenia a pravidelného preskúmania smerníc a postupov vlastníkmi procesov a tiež aj výsledky každoročného preskúmania manažmentom sú využívané na ďalší rozvoj manažérskeho systému ÚJD SR, zvyšovanie jeho účinnosti, trvalé zdokonaľovanie a zlepšovanie. V roku 2010 bolo novelizovaných viac ako pätina smerníc a postupov systému manažérstva kvality ÚJD SR.

1.	Výkon dozoru
1.1.	Legislatívna činnosť
1.2.	Vydávanie povolení
1.3.	Posudzovacia a hodnotiaca činnosť
1.4.	Inšpekčná činnosť a vynucovanie práva
1.4.1.	Inšpekčná činnosť
1.4.2.	Vynucovanie práva
1.5.	Hodnotenie stavu jadrovej bezpečnosti na AE a JZ v Slovenskej republike
1.5.1.	Atómové elektrárne v SR
1.5.1.1.	Prevádzkované atómové elektrárne
1.5.1.2.	Atómové elektrárne vo výstavbe
1.5.1.3.	Atómové elektrárne vo vyraďovaní
1.5.2.	Iné jadrové zariadenia
1.5.2.1.	Iné jadrové zariadenia v prevádzke
1.5.2.2.	Iné jadrové zariadenia vo vyraďovaní
2.	PÔSOBNOSŤ STAVEBNÉHO ÚRADU
3.	jadrovÉ materiálY
3.1.	Evidencia a kontrola jadrových materiálov
3.2.	Preprava jadrových materiálov
3.3.	Nezákonné nakladanie s jadrovými a rádioaktívnymi materiálmi
3.4.	Kontrola skladovania čerstvého a vyhoretého jadrového paliva
Záver:
4.	Fyzická ochrana jadrových  zariadení a  Jadrových materiálov
5.	Havarijné  plánovanie a pripravenosť
6.	Medzinárodné aktivity
6.1.	Európske záležitosti
6.2.	Členstvo a spolupráca s medzinárodnými organizáciami
6.3.	Plnenie záväzkov vyplývajúcich z medzinárodných zmluvných dokumentov
6.4.	Bilaterálna spolupráca
7.	Komunikácia s verejnosťou
8.	Ekonomické údaje
9.	Riadenie ľudských zdrojov a vzdelávanie zamestnancov
10.	ROZVOJ DOZORNÝCH ČINNOSTÍ
11.	systém manažérstva kvality ÚJD SR